Psalm 105 HOF - Nnwom 105 NA-TWI | Biblica América Latina\nPsalm 105 HOF - Nnwom 105 NA-TWI\n1Monna Awurade ase; monna ne kɛseyɛ adi. Ka nea wayɛ kyerɛ aman. 2 Monto ayeyi nnwom mma Awurade! Monka anwonwade a wayɛ no nkyerɛ. 3 Momma mo ani nnye sɛ yɛyɛ ne de. Momma wɔn a wɔsom no no nyinaa ho nsɛpɛw wɔn. 4 Monkɔ Awurade nkyɛn na ɔmmoa mo na monkɔ so nsom na daa.\n5 Mo Abraham asefo, n’asomfo; mo Yakob asefo, ɔbarima a oyii no, 6 monkae anwonwade a Onyankopɔn yɛe ne atɛn a obui. 7 Awurade yɛ yɛn Nyankopɔn. Ne mmara wɔ hɔ ma wiase nyinaa. 8 Obedi n’apam so daa daa ne ne bɔhyɛ so kosi nkyirimma mpempem so. 9 Obedi apam a ɔne Abraham pamee no ne bɔ a ɔhyɛɛ Isak no so. 10 Awurade ne Yakob yɛɛ apam a ɛbɛtena hɔ daa daa. 11 Ɔkae se, “Mede Kanaan asase no bɛma wo na ɛbɛyɛ wo de.” 12 Na Onyankopɔn nkurɔfo a wɔwɔ Kanaan no sua, na na wɔyɛ amamfrafo nso. 13 Wofi aman so kɔɔ aman so; fi ahemman mu kɔɔ ahemman mu. 14 Nanso Onyankopɔn amma obi anhyɛ wɔn so; ɔbɔɔ ahene no kɔkɔ sɛ wɔmmɔ wɔn ho ban. Ɔkae se, 15 “Monnhaw m’asomfo a mayi wɔn; mommfa mo nsa nnka m’adiyifo.”\n16 Awurade maa ɔkɔm kɛse bae wɔn man mu hɔ, na ɔfaa wɔn nnuan nyinaa. 17 Nanso ɔsomaa ɔbarima bi dii wɔn anim; Yosef a wɔtɔn no sɛ akoa no. 18 Woguu ne nan nkɔnsɔnkɔnsɔn, na wɔde ne kɔn hyɛɛ dabedan mu, 19 kosii sɛ nea ɔhyɛɛ ho nkɔm no baa mu. Awurade asɛm daa n’asɛm no mu nokware adi. 20 Afei Misraimhene ma wogyaa no; aman so hene gyaa no. 21 Ɔde no fraa n’amammufo mu yɛɛ no asase no nyinaa so panyin, 22 a na odi ɔhene no mpanyimfo nyinaa so, na ɔwɔ tumi sɛ ɔkyerɛ n’afotufo no nea wɔnyɛ.\n23 Afei, Yakob kɔɔ Misraim kɔtenaa ɔman no mu. 24 Awurade maa ne nkurɔfo woo mma bebree na ɔyɛɛ wɔn den sen wɔn atamfo. 25 Ɔmaa Misraimfo no tanee ne nkurɔfo ani na wosisii n’asomfo no.\n26 Afei ɔsomaa ne somfo Mose ne Aaron a wayi wɔn no. 27 Wɔyɛɛ Onyankopɔn tumidwuma yɛɛ anwonwade wɔ Misraim. 28 Onyankopɔn maa sum durui ɔman no mu, nanso Misraimfo no antie ne mmara no. 29 Ɔmaa wɔn nsu nyinaa danee mogya, kum mu mpataa nyinaa. 30 Mpɔtorɔ bu faa ɔman no so kosii sɛ ahemfi hɔ nyinaa danee mpɔtorɔ. 31 Onyankopɔn hyɛe maa nwansena ne ntontom baa ɔman no mu bɔrebɔre. 32 Ɔmaa asukɔtwea ne anyinam danee nsu tɔe wɔ asase no so, 33 sɛee wɔn bobe ne wɔn borɔdɔma bubuu nnua nyinaa gui. 34 Ɔhyɛe maa mmoadabi bae wɔn dodow mu 35 bɛsɛee asase no so mfumduan nyinaa.\n36 Okum Misraimfo mmarima a wɔyɛ mmakan nyinaa. 37 Afei odii Israelfo no anim de wɔn puei. Wɔsoaa dwetɛ ne sikakɔkɔɔ a na wɔn nyinaa wɔ apɔwmuden ne ahoɔden. 38 Na Misraimfo no suro wɔn nti, wotu fii hɔ no, wɔn ani gyei.\n39 Onyankopɔn maa omununkum kataa ne nkurɔfo so, na ogya maa wɔn hann de kyerɛɛ wɔn kwan anadwo. 40 Wobisae na ɔmaa wɔn mmoko. Ɔmaa aduan fi soro bae na wodi mee. 41 Obuee ɔbotan mu maa nsu fii mu bae ma ɛfaa sare no so nyinaa sɛ asubɔnten. 42 Ɔkaee bɔ kronkron bi a ɔhyɛɛ Abraham no.\n43 Enti odii ne nkurɔfo no anim de wɔn puei, na wɔtoo nnwom teɛteɛɛm ahosɛpɛw so. 44 Ɔde nnipa foforo bi nsase maa wɔn ma wɔfaa wɔn mfuw no. 45 Sɛnea ɛbɛyɛ a ne nkurɔfo bedi ne mmara ne n’ahyɛde nyinaa so.\nNA-TWI : Nnwom 105


Acts 26 NIV – Asomafoɔ 26 ASCB | Biblica\nActs 26 NIV – Asomafoɔ 26 ASCB\n1Ɔhene Agripa ka kyerɛɛ Paulo sɛ, “Afei, mema wo ho ɛkwan sɛ woyi wo ho ano.”\nPaulo maa ne nsa so kasaa sɛ, 2“Ɔhene Agripa! Ɛyɛ me anigye sɛ ɛnnɛ manya mu kwan gyina wʼanim ha reyi me ho ano wɔ asɛm a Yudafoɔ aka atia me no ho. 3Deɛ ɛma meka saa ne sɛ, wonim Yudafoɔ mmara ne wɔn amanneɛ nyinaa fekɔɔ. Enti, mesrɛ wo, to wo bo ase tie me.\n4“Yudafoɔ no nim mʼasetena mu nsɛm nyinaa firi me mmɔfraase. Wɔnim mʼasetena mu nsɛm wɔ me kurom ne Yerusalem nso. 5Sɛ wɔbɛka nokorɛ a, wɔnim sɛ meyɛ Farisini a medi Yudafoɔ mmara ne wɔn som so pɛpɛɛpɛ. 6Na afei ɛyɛ bɔ a Onyankopɔn hyɛɛ yɛn nananom no enti na megyina ha ɛnnɛ na wɔrebu me atɛn yi. 7Saa bɔhyɛ yi na yɛn mmusuakuo dumienu hwɛ ɛkwan sɛ ɛbɛba mu no enti na wɔsom Onyankopɔn awia ne anadwo no. Ɔhene, saa anidasoɔ yi enti na Yudafoɔ asɔre atia me yi. 8Adɛn enti na mo Yudafoɔ nnye nni sɛ Onyankopɔn nyane awufoɔ?\n9“Mmerɛ bi a atwam no, na mʼadwene nyinaa ne sɛ mɛyɛ biribiara a mɛtumi de atia Yesu a ɔfiri Nasaret no din. 10Saa ara na meyɛɛ wɔ Yerusalem. Megyee tumi nwoma firii asɔfoɔ mpanin nkyɛn gyinaa so kyekyeree Onyankopɔn akyidifoɔ guu afiase; na sɛ wɔbu wɔn kumfɔ a, medi mu akotene. 11Memaa wɔtwee wɔn aso mmerɛ pii wɔ hyiadan mu sɛdeɛ ɛbɛyɛ a, wɔbɛpa wɔn gyidie. Mʼani beree wɔn so yie maa metaa wɔn kɔduruu aman afoforɔ so.”\nPaulo Ka Nʼadwensakra Ho Asɛm\n12“Saa ɔtaa yi enti na mekɔgyee tumi nwoma firii asɔfoɔ mpanin nkyɛn sɛ mede rekɔ Damasko no. 13Daasebrɛ, da bi owigyinaeɛ a merekɔ Damasko no, hann bi a ɛkyɛn owia hyerɛn firii ɔsoro bɛtwaa me ne wɔn a yɛnam no ho hyiaeɛ. 14Yɛn nyinaa twitwa hwehwee fam na metee nne bi wɔ Arameike kasa mu sɛ, ‘Saulo! Saulo! Adɛn enti na wotaa me? Deɛ woyɛ yi nyinaa wode reha wo ho sɛdeɛ nantwie tu ne nan wɔ ɔkafoɔ poma ano.’\n15“Mebisaa sɛ, ‘Ɛyɛ wo hwan, Awurade?’\n“Awurade buaa sɛ, ‘Ɛyɛ me Yesu a wotaa me no. 16Sɔre gyina hɔ. Ɛnnɛ mayi me ho adi akyerɛ wo; mɛma woayɛ me ɔsomfoɔ na woadi adanseɛ wɔ deɛ woahunu afa me ho yi ne deɛ mɛkyerɛ wo nyinaa ho. 17Mɛgye wo mafiri Israelfoɔ ne amanamanmufoɔ a wɔresoma wo akɔ wɔn nkyɛn no nsam. 18Wobɛbue wɔn ani na woatwe wɔn afiri sum mu aba hann mu, na woayi wɔn afiri ɔbonsam tumi ase aba Onyankopɔn nkyɛn. Na wɔnam wɔn gyidie a wɔwɔ wɔ me mu no so anya bɔne fakyɛ na wɔayɛ Onyankopɔn mma.’\n19“Ɛno enti, Ɔhene Agripa, meyɛɛ ɔsetie maa nne a ɛfiri ɔsoro no. 20Mefirii aseɛ kaa asɛmpa no wɔ Damasko ne Yerusalem ne Yudeafoɔ aman nyinaa so ne amanamanmufoɔ mu sɛ, ɛsɛ sɛ wɔnu wɔn ho na wɔde wɔn ho ma Onyankopɔn, na wɔn nneyɛeɛ akyerɛ sɛ wɔasakyera. 21Saa asɛm yi ara enti na mewɔ asɔredan mu resom no, Yudafoɔ no bɛkyeree me sɛ wɔrekɔku me. 22Nanso, ɛbɛsi ɛnnɛ, Onyankopɔn abɔ me ho ban enti na megyina ha redi adanseɛ akyerɛ obiara yi. Asɛm korɔ a Mose ne adiyifoɔ no kaa sɛ, 23Ɛsɛ sɛ Agyenkwa no hunu amane na wadi awufoɔ sɔreɛ mu ɛkan, na wɔaka hann ho asɛm akyerɛ Yudafoɔ ne amanamanmufoɔ.”\nFesto Bu Paulo Ɔbɔdamfoɔ\n24Paulo gu so rekasa no, Festo tiaa no kaa sɛ, “Paulo, woabɔ dam. Wo nwomanim bebrebe no abɔ wo dam.”\n25Nanso, Paulo buaa sɛ, “Daasebrɛ, memmɔɔ dam. Nsɛm a mereka no yɛ nokorɛ a aba wɔ mu. 26Ɔhene Agripa, ɛsiane sɛ wonim saa nsɛm yi nyinaa enti, mɛtumi magyina wʼanim mede akokoɔduru makasa. Megye di sɛ biribiara a ɛsiiɛ no wonim, ɛfiri sɛ, emu biara nni hɔ a ɛyɛ kokoamsɛm. 27Ɔhene Agripa, wogye adiyifoɔ no di anaa? Menim sɛ wogye wɔn di.”\n28Agripa bisaa Paulo sɛ, “Wogye di sɛ wobɛtumi adane mʼadwene ama mayɛ Kristoni saa ɛberɛ tiawa yi mu anaa?”\n29Paulo buaa sɛ, “Sɛ nsɛm a mereka no ho hia anaa ɛho nhia no, me mpaeɛbɔ ara ne sɛ, Onyankopɔn bɛma wo ne wɔn a wɔretie me ɛnnɛ yi nyinaa bɛsakyera abɛyɛ sɛ me, agye nkɔnsɔnkɔnsɔn a ɛgu me yi nko ara.”\n30Afei, ɔhene no ne Amrado ne Berenike ne wɔn a wɔahyia hɔ no nyinaa sɔreeɛ. 31Wɔrekɔ no, wɔkeka kyerɛɛ wɔn ho wɔn ho sɛ, “Saa onipa yi nyɛɛ biribiara a ɛsɛ sɛ wɔgyina so bu no kumfɔ anaasɛ wɔde no to afiase.”\n32Ɔhene Agripa ka kyerɛɛ Festo sɛ, “Sɛ onipa yi nnwane ntoaa Kaesare a anka yɛbɛtumi agyaa no.”\nASCB : Asomafoɔ 26


Twe Wo Ho Fi Wiase no Ho | Onyankopɔn Dɔ\n1. Anadwo a Yesu rebewu no, dɛn na ɔka sii so dua?\nANADWO a Yesu rebewu no, ɔkaa nsɛm bi de kyerɛe sɛ odwen nea ɛbɛto n’akyidifo daakye no ho yiye. Ɔbɔɔ asɛm no ho mpae mpo ka kyerɛɛ n’Agya sɛ: “Mensrɛ sɛ yi wɔn fi wiase, na mmom mesrɛ sɛ hwɛ wɔn so esiane ɔbɔnefo no nti. Wɔnyɛ wiase no fã sɛnea menyɛ wiase no fã no.” (Yohane 17:15, 16) Sɛnea Yesu fi koma mu bɔɔ mpae yi ma yehu sɛ na ɔdɔ n’akyidifo no yiye, na asɛm a anadwo no na wadi kan aka akyerɛ wɔn mu bi no yɛ asɛnhia. Saa bere no ɔkae sɛ: “Monyɛ wiase no fã.” (Yohane 15:19) Yehu pefee sɛ na ɛho hia Yesu paa sɛ n’akyidifo no bɛtwe wɔn ho afi wiase no ho!\n2. “Wiase” bɛn na Yesu kaa ho asɛm no?\n2 “Wiase” a Yesu kaa ho asɛm no yɛ adesamma a wɔatwe wɔn ho afi Onyankopɔn ho a Satan di wɔn so no nyinaa. Satan su bi te sɛ pɛsɛmenkominya ne ahantan de wɔn ayɛ nkoa. (Yohane 14:30; Efesofo 2:2; 1 Yohane 5:19) “Wiase [yi] adamfofa yɛ tan a wɔtan Onyankopɔn” ampa. (Yakobo 4:4) Nanso ɛbɛyɛ dɛn na wɔn a wɔpɛ sɛ wɔtena Onyankopɔn dɔ mu no nyinaa atumi atena wiase yi mu na wɔatwe wɔn ho afi ho? Yɛbɛhwɛ akwan nnum a yɛbɛfa so ayɛ saa. Ɛne sɛ yebedi Onyankopɔn Ahenni a Kristo di so no nokware na yɛatwe yɛn ho afi wiase no amanyɔsɛm ho; yɛbɛko atia wiase honhom; yɛde fɛre besiesie yɛn ho; yɛbɛyɛ yɛn ho awiɛmfoɔ anaa yɛrenyɛ akɛsesɛm; na yɛahyɛ akode a efi Onyankopɔn hɔ no.\nDI NOKWARE NA TWE WO HO FI AMANYƆSƐM HO\n3. (a) Yesu buu amanyɔsɛm a na ɛrekɔ so wɔ ne bere so no sɛn? (b) Dɛn nti na yebetumi aka sɛ Yesu akyidifo a wɔasra wɔn no yɛ ahemmɔfo? (Fa ase hɔ asɛm no ka ho.)\n3 Yesu bere so no, wamfa ne ho anhyehyɛ amanyɔsɛm mu, na mmom nea na ehia no ne sɛ ɔbɛka Onyankopɔn Ahenni a ɔno na obedi so hene no ho asɛm. (Daniel 7:13, 14; Luka 4:43; 17:20, 21) Enti bere a Yesu gyina Roma Amrado Pontio Pilato anim no, ɔkae sɛ: “M’ahenni mfi wiase.” (Yohane 18:36) Yesu akyidifo anokwafo ka saa Ahenni no ho asɛm kyerɛ afoforo de suasua ne nhwɛso no, na wɔde kyerɛ sɛ wogyina Kristo ne n’Ahenni no akyi. (Mateo 24:14) Ɔsomafo Paulo kyerɛwee sɛ: “Yɛyɛ ahemmɔfo a yesi Kristo ananmu, te sɛ nea Onyankopɔn nam yɛn so resrɛ. Yegyina Kristo ananmu srɛ sɛ: ‘Momma wɔmpata mo mmra Onyankopɔn nkyɛn.’” *—2 Korintofo 5:20.\n4. Dɛn na nokware Kristofo nyinaa ayɛ de akyerɛ sɛ wogyina Onyankopɔn Ahenni no akyi? (Hwɛ adaka a n’asɛmti ne “ Tete Kristofo Twee Wɔn Ho Fii Wiase no Ho.”)\n4 Esiane sɛ ahemmɔfo gyina wɔn man ananmu wɔ ɔman foforo so nti, wɔmfa wɔn ho nhyehyɛ ɔman a wɔakɔtena mu no amanyɔsɛm mu; wonnyina obiara afã. Mmom no, ahemmɔfo yi boa ma ɔman a wofi mu no aban nhyehyɛe kɔ so. Saa ara na Kristo akyidifo a wɔasra wɔn a wɔyɛ “ɔman mma wɔ soro” no nso te. (Filipifo 3:20) Ahenni asɛnka adwuma a wɔreyɛ no denneennen no nti, wɔaboa Kristo “nguan foforo” ɔpepem pii ma ‘wɔapata wɔn aba Onyankopɔn nkyɛn.’ (Yohane 10:16; Mateo 25:31-40) Nguan foforo yi ayɛ sɛ Kristo asomfo a wɔboa Yesu nuanom a wɔasra wɔn no. Akuw mmienu yi nyinaa aka abom reka Mesia Ahenni no ho asɛm na wɔatwe wɔn ho afi wiase no amanyɔsɛm ho koraa.—Kenkan Yesaia 2:2-4.\n5. Nsonsonoe bɛn na ɛda Kristofo asafo no ne tete Israelfo no ntam, na nsonsonoe yi ma Kristofo yɛ wɔn ade sɛn?\n5 Ɛnyɛ nokware a Kristofo amapa bedi ama Kristo no nko ara nti na wɔtwe wɔn ho fi amanyɔsɛm ho. Onyankopɔn maa tete Israelfo no asase pɔtee bi tenaa so. Yɛn deɛ, yɛyɛ anuanom a yefi aman pii mu. (Mateo 28:19; 1 Petro 2:9) Enti sɛ yekogyina amanyɔkuw bi akyi wɔ ɔman bi mu a, yɛrentumi mfa ahotoso nka Ahenni asɛm no, na ɛbɛsɛe baakoyɛ a Kristofo wɔ no koraa. (1 Korintofo 1:10) Bio nso, sɛ ɔko si a, ɛbɛma yɛatwa yɛn ho ne yɛn nuanom Kristofo ako bere a Bible hyɛ yɛn sɛ yɛnnɔ wɔn no. (Yohane 13:34, 35; 1 Yohane 3:10-12) Enti bere a Yesu ka kyerɛɛ n’asuafo no sɛ wɔmfa wɔn nkrante ngu hɔ no, na ntease wom. Ɔka kyerɛɛ wɔn sɛ wɔnnɔ wɔn atamfo mpo.—Mateo 5:44; 26:52; hwɛ adaka a n’asɛmti ne, “ So Matwe Me Ho Afi Amanyɔsɛm Ho?”\n6. Esiane sɛ woahyira wo ho so ama Onyankopɔn nti, ɔkwan bɛn so na ɛsɛ sɛ wo ne Kaesare di?\n6 Yɛn, nokware Kristofo deɛ, yɛahyira yɛn nkwa so ama Onyankopɔn, na ɛnyɛ onipa bi, anaa nnipa nhyehyɛe bi, anaa ɔman bi. Wɔaka wɔ 1 Korintofo 6:19, 20 sɛ: “Monyɛ mo ankasa dea, efisɛ wɔtɔɔ mo aboɔden.” Enti Yesu akyidifo di atumfoɔ ni, wotua wɔn tow, na wɔbrɛ wɔn ho ase ma wɔn, na wɔyɛ saa de “Kaesare” de ma no. Bere koro no ara nso wɔde ‘Onyankopɔn de ma Onyankopɔn.’ (Marko 12:17; Romafo 13:1-7) Akwan a wɔfa so yɛ saa no bi ne wɔn som adwuma, wɔn dɔ a efi ɔkra nyinaa mu, wɔn nokwaredi, ne wɔn setie. Sɛ ehia a, wɔde wɔn nkwa betwa so ama Onyankopɔn som.—Luka 4:8; 10:27; kenkan Asomafo Nnwuma 5:29; Romafo 14:8.\nTETE KRISTOFO TWEE WƆN HO FII WIASE NO HO\nWiase abakɔsɛm nhoma ma yɛn adanse pii a ɛkyerɛ sɛ tete Kristofo no twee wɔn ho fii amanyɔsɛm ho, na wɔankɔ ɔko nso. Nhoma bi ka sɛ: “Wɔn a wɔde Kristosom bae no hwɛɛ yiye paa sɛ wɔrennya adwene biara sɛ wɔbɛsɔre atia aban.” (The Beginnings of Christianity) Nhoma foforo bi nso ka sɛ: “Atumfoɔ a na wodi abosonsomfo aman so no ante tete Kristosom ase koraa, na na wɔmfa nyɛ hwee. . . . Kristofo anyɛ nnwuma bi a na Roma ɔman mma yɛ no bi. . . . Wɔannye amammui mu dibea biara.”—On the Road to Civilization.\nGerman nyamekyerɛfo Peter Meinhold kaa tete Kristofo gyinabea wɔ sraadi ho no ho asɛm sɛ: “Ná obi ntumi nyɛ Kristoni nsan nkɔ sraadi.” Jonathan Dymond a ɔkyerɛw nyamesom ho nsɛm no kae wɔ ne nhoma bi mu sɛ, Yesu wu akyi no, N’akyidifo no “ankɔ [ɔko]; nea na ɛbɛto wɔn biara mfa wɔn ho, dinsɛe oo, afiasenna oo, owu oo, wɔansuro emu biara.” Dymond toaa so sɛ: “Obiara nnye asɛm yi ho kyim.” (An Inquiry Into the Accordancy of War With the Principles of Christianity) Nhoma kyerɛwfo foforo nso kae sɛ: Bere a “Kristosom sɛee” no na Kristofo fii ase kɔɔ sraadi.\nKO TIA “WIASE HONHOM”\n7, 8. Dɛn ne “wiase honhom,” na ɔkwan bɛn so na “ɛyɛ adwuma” wɔ nnipa asoɔdenfo mu?\n7 Ɔkwan foforo a Kristofo fa so twe wɔn ho fi wiase ho ne sɛ wɔko tia wiase honhom a enye no. Paulo kyerɛwee sɛ: “Ɛnyɛ wiase honhom na yenyae, na mmom honhom a efi Onyankopɔn hɔ.” (1 Korintofo 2:12) Ɔka kyerɛɛ Efesofo no sɛ: “Emu na bere bi monantew sɛnea wiase . . . yi te, sɛnea mframa a ɛrebɔ no panyin pɛ; ɛno ne honhom a seesei ɛyɛ adwuma wɔ asoɔden mma mu no.”—Efesofo 2:2, 3.\n8 Wiase “mframa,” anaa wiase honhom yɛ tumi a yenhu a epiapia nkurɔfo ma wɔyɛ Onyankopɔn so asoɔden, na ɛma wodi “ɔhonam akɔnnɔ ne aniwa akɔnnɔ” akyi. (1 Yohane 2:16; 1 Timoteo 6:9, 10) Nea ɛma yehu sɛ wiase honhom no ano yɛ den ne honam akɔnnɔ bɔne a ɛma nnipa nya, sɛnea etumi daadaa nkurɔfo, ne sɛnea ɛwɔ baabiara te sɛ mframa no, na ennyae da. Bio nso, “ɛyɛ adwuma” wɔ nnipa asoɔdenfo mu nkakrankakra, na ɛma wonya subammɔne bi te sɛ pɛsɛmenkominya, ahantan, ne anibere, na wɔbɔ bra biara a wɔpɛ na wɔtew atua. * Yebetwa no tiawa a, wiase honhom ma Ɔbonsam suban no bi ba nnipa koma mu nkakrankakra.—Yohane 8:44; Asomafo Nnwuma 13:10; 1 Yohane 3:8, 10.\n9. Akwan bɛn na wiase honhom betumi afa so aka yɛn adwene ne yɛn koma?\n9 So wiase honhom betumi agye ntini wɔ w’adwene ne wo koma mu? Sɛ yɛamma yɛn ani anna hɔ a, ebetumi aba saa. (Kenkan Mmebusɛm 4:23.) Mpɛn pii no, sɛ efi ase a wunhu. Ebetumi ayɛ wo sɛ nnipa a wo ne wɔn bɔ no bu bra pa, nanso ebia na wɔnnɔ Yehowa. (Mmebusɛm 13:20; 1 Korintofo 15:33) Akwan foforo a wubetumi afa so anya honhom a enye yi bi ne nhoma a ɛmfata, aguamansɛm ne awaefo nsɛm a egu Intanɛt so, anigyede a ɛmfata, agokansi a emu yɛ den—sɛ yɛbɛka a, onipa biara anaa biribiara a ɛma Satan anaa wiase a odi so no adwene da adi.\n10. Yɛbɛyɛ dɛn ako atia wiase honhom?\n10 Sɛ yɛmpɛ sɛ wiase honhom wia yɛn na yɛpɛ sɛ yɛde yɛn ho sie Onyankopɔn dɔ mu a, dɛn na ɛsɛ sɛ yɛyɛ? Ɛsɛ sɛ yɛde Yehowa som mu nhyehyɛe nyinaa yɛ adwuma na yɛbɔ mpae daa srɛ ne honhom kronkron. Yehowa sõ sen Ɔbonsam ne wiase bɔne a odi so no koraa. (1 Yohane 4:4) Enti hwɛ hia a ehia sɛ yɛbɔ Yehowa mpae daa na ama yɛabɛn no!\nSO MATWE ME HO AFI AMANYƆSƐM HO?\nNnyinasosɛm: “M’ahenni mfi wiase.”—Yohane 18:36.\nMɛyɛ dɛn akyerɛkyerɛ mu ma obi ahu sɛ frankaakyia nso yɛ abosonsom? *—Exodus 20:4, 5; 1 Yohane 5:21.\nSɛ merekyerɛ nea enti a memfa me ho nhyɛ ɔman afahyɛ bi mu a, mɛyɛ dɛn akyerɛ sɛ mibu wɔn a ɛsono wɔn gyidi no yiye?—1 Petro 3:15.\nDɛn nti na minni amanyɔkuw biara afã anaa memfa me ho nhyɛ sraadi mu?—Yohane 13:34; 1 Yohane 3:10-12.\nFA FƐRE SIESIE WO HO\n11. Wiase honhom ma nkurɔfo siesie wɔn ho wɔ ɔkwan bɛn so?\n11 Sɛnea obi siesie ne ho ne sɛnea odi ne ho ni no ma yehu tumi a epiapia no. Aman pii so no, nkurɔfo nsiesie wɔn ho yiye koraa ma enti obi a ɔyɛ TV so dwumadi bi kae sɛ, sɛnea mmabaa siesie wɔn ho nnansa yi nti, yenhu wɔn a wɔyɛ tuutuufo ne wɔn a wɔnyɛ bi. Atesɛm krataa bi kae sɛ mmeawa a wonnya nnii mfe 13 mpo siesie wɔn ho saa ara—“wɔhyɛ ntade ntiantiaa ma wɔn ho gu hɔ.” Ade foforo nso ne sɛ ebinom siesie wɔn ho basaa te sɛ atuatewfo anaa nnipa a wommu wɔn ho.\n12, 13. Nnyinasosɛm bɛn na ɛsɛ sɛ yɛde yɛ adwuma wɔ yɛn ntadehyɛ ne yɛn ahosiesie mu?\n12 Yehowa nkoa deɛ, ɛfata sɛ yesiesie yɛn ho yiye. Eyi kyerɛ sɛ yebesiesie yɛn ho kama na yɛahyɛ ntade a ɛho tew a ani da hɔ na ɛfata nea yɛreyɛ biara. Ɛsɛ sɛ yɛde “fɛre ne adwenemtew” siesie yɛn ho bere nyinaa, efisɛ ɛne “nnwuma pa” fata wɔn a “wɔkyerɛ sɛ wɔsom Onyankopɔn”—mmarima ne mmea nyinaa. Nanso ɛnyɛ nea ehia yɛn kɛse ne sɛ yɛbɛma nnipa adwene aba yɛn so, na mmom sɛ ‘yɛde yɛn ho besie Onyankopɔn dɔ mu.’ (1 Timoteo 2:9, 10; Yuda 21) Enti ɛsɛ sɛ yɛn ahosiesie a yɛbɛma ayɛ kama no yɛ “komam nipa a wahintaw . . . ; eyi na ɛsom bo Onyankopɔn anim.”—1 Petro 3:3, 4.\n13 Ma yɛnkae nso sɛ, ntade a yɛhyɛ ne sɛnea yesiesie yɛn ho no betumi ama afoforo anya nokware som ho adwempa anaa adwemmɔne. Hela asɛmfua a wɔkyerɛɛ ase “fɛre” no, sɛ wɔde reka abrabɔ ho asɛm a, ɛkyerɛ nidi ne obu a yebenya ama afoforo atenka anaa wɔn adwenkyerɛ. Enti nea ɛsɛ sɛ yɛde yɛ yɛn botae ne sɛ yɛremma yɛn ahosiesie nhaw afoforo ahonim. Nea ɛsen ne nyinaa no, yɛpɛ sɛ yɛhyɛ Yehowa ne ne nkurɔfo anuonyam na yɛma afoforo hu sɛ yɛyɛ Onyankopɔn asomfo, na yɛyɛ ‘ade nyinaa de hyɛ Onyankopɔn anuonyam.’—1 Korintofo 4:9; 10:31; 2 Korintofo 6:3, 4; 7:1.\nM’ahosiesie hyɛ Yehowa anuonyam anaa?\n14. Nsɛm bɛn na ɛsɛ sɛ yebisa yɛn ho fa yɛn ahosiesie ne ahotew ho?\n14 Sɛ yɛrekɔ asɛnka anaa Kristofo nhyiam a, ɛsɛ sɛ yɛn ntadehyɛ, yɛn ahosiesie, ne yɛn ahotew ho hia yɛn kɛse. Bisa wo ho sɛ: ‘So m’ahosiesie ne sɛnea midi me ho ni no ma nkurɔfo adwene ba me so dodo? Ɛhaw afoforo anaa? Nea mepɛ biara na mehyɛ ma enti sɛ amma mannya ɔsom hokwan bi wɔ asafo no mu mpo a, ɛnhaw me?’—Dwom 68:6; Filipifo 4:5; 1 Petro 5:6.\n15. Dɛn nti na Onyankopɔn Asɛm nhyehyɛ ahosiesie, ntadehyɛ, ne ahotew ho mmara pii?\n15 Bible nhyehyɛɛ ahosiesie, ntadehyɛ, ne ahotew ho mmara pii mmaa Kristofo. Yehowa pɛ sɛ yɛde yɛn adwene yɛ adwuma, enti ɛnyɛ biribiara na wahyɛ ho mmara. Mmom no, ɔpɛ sɛ yɛyɛ nnipa a wɔn ho akokwaw a wotumi de Bible nnyinasosɛm susuw nneɛma ho na ‘wɔde wɔn adwene yɛ adwuma tete no ma etumi hu papa ne bɔne mu nsonsonoe.’ (Hebrifo 5:14) Nea ɛsen biribiara no, nea ɔpɛ sɛ yɛde bɔ yɛn bra ne ɔdɔ—Onyankopɔn ho dɔ ne yɔnkodɔ. (Kenkan Marko 12:30, 31.) Ntadehyɛ ne ahosiesie ho mmara wɔ hɔ deɛ, nanso akwan pii wɔ hɔ a yebetumi afa so asiesie yɛn ho. Yetumi hu saa bere a Yehowa nkurɔfo pii de anigye ahyiam no. Ɛwom sɛ wofi mmeae mmeae deɛ, nanso wosiesie wɔn ho wɔ akwan pii so ma ɛyɛ fɛ.\nYƐ WO HO AWIƐMFOƆ\n16. Dɛn nti na wiase honhom ne Yesu nkyerɛkyerɛ nhyia, na nsɛm bɛn na ɛsɛ sɛ yebisa yɛn ho?\n16 Wiase honhom adaadaa nkurɔfo na apiapia nnipa ɔpepem pii ama wɔanya adwene sɛ sika ne ahonyade na ɛbɛma wɔn ani agye. Nanso Yesu kae sɛ: “Sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.” (Luka 12:15) Yesu anka sɛ yɛmfa anigye nkame yɛn ho anaa yentua yɛn ho nneɛma bi. Mmom ɔkyerɛkyerɛe sɛ nnipa a wobenya nkwa ne anigye ankasa ne wɔn a “wonim wɔn honhom mu ahiade” ne wɔn a wɔyɛ wɔn ho awiɛmfoɔ, kyerɛ sɛ, wɔde wɔn adwene nyinaa si Onyankopɔn som so. (Mateo 5:3; 6:22) Bisa wo ho sɛ: ‘Migye nea Yesu kyerɛkyerɛe no di ankasa, anaa “atoro agya” no redaadaa me? (Yohane 8:44) Nsɛm a meka, botae a esisi m’ani so, nea ehia me kɛse, ne sɛnea mebɔ me bra no kyerɛ sɛ meyɛ onipa bɛn?’—Luka 6:45; 21:34-36; 2 Yohane 6.\n17. Mfaso a wɔn a wɔyɛ wɔn ho awiɛmfoɔ nya no bi ne sɛn?\n17 Yesu kae sɛ: “Nyansa nam ne nnwuma so di bem.” (Mateo 11:19) Yɛnhwɛ mfaso a wɔn a wɔyɛ wɔn ho awiɛmfoɔ nya no bi. Ahenni adwuma no ma wonya akomatɔyam ankasa. (Mateo 11:29, 30) Wonnwinnwen pii nhaw wɔn ho ma enti wɔkwati ɔhaw ne yaw pii. (Kenkan 1 Timoteo 6:9, 10.) Wɔn ani sɔ nea wɔwɔ, na ɛma wonya bere ma wɔn mmusua na wotumi ne wɔn nuanom Kristofo bɔ. Ɛma wɔn nna yɛ wɔn dɛ. (Ɔsɛnkafo 5:12) Wɔn ani gye kɛse efisɛ wɔyɛ nea wobetumi biara de kyɛ ade. (Asomafo Nnwuma 20:35) Ɛma ‘wɔboro so anidaso mu,’ na wonya asomdwoe ne akomatɔyam. (Romafo 15:13; Mateo 6:31, 32) Nhyira biara nni hɔ a ɛkyɛn eyi!\nHYƐ “AKODE A EFI ONYANKOPƆN HƆ NO NYINAA”\n18. Bible ka yɛn tamfo no, akwan a ɔfa so, ne yɛn apereperedi no ho asɛm sɛn?\n18 Satan pɛ sɛ anigye ne daa nkwa bɔ Kristofo, enti Onyankopɔn bɔ wɔn a wɔde wɔn ho sie ne dɔ mu no ho ban na Satan ansɛe wɔn som. (1 Petro 5:8) Paulo kae sɛ: “Ɛnyɛ yɛne mogya ne ɔhonam na ɛredi asi, na mmom yɛne nniso ahorow, tumidi, wiase yi sum mu atumfoɔ, ne ahonhommɔne dɔm a wɔwɔ soro hɔnom na anya.” (Efesofo 6:12) Hela asɛmfua a wɔkyerɛɛ ase “ɛredi asi” no, nea ɛkyerɛ ankasa ne sɛ obi ne obi retentam. Bio nso, nsɛmfua bi te sɛ “nniso,” “tumidi” ne “wiase . . . atumfoɔ” no kyerɛ sɛ wɔn a wɔwɔ ahonhom atenae a wɔne yɛn redi ako no wɔ nhyehyɛe a edi mu a wɔde reyɛ adwuma.\n19. Kyerɛ sɛnea Kristofo honhom fam akode no te.\n19 Nanso ɛmfa ho sɛ yɛyɛ nnipa a yɛyɛ mmerɛw na yɛtɔ sin no, yebetumi adi nkonim. Yɛbɛyɛ dɛn ayɛ saa? Gye sɛ yɛhyɛ “akode a efi Onyankopɔn hɔ no nyinaa.” (Efesofo 6:13) Wɔka saa akode no ho asɛm wɔ Efesofo 6:14-18 sɛ: “Munnyina hɔ pintinn na momfa nokware mmɔ mo asen, na monhyɛ trenee nkatabo, na momfa asomdwoe asɛmpa no nyɛ mo nan ase mpaboa. Nea ɛsen ne nyinaa no, momfa gyidi kyɛm kɛse no a mubetumi de adum ɔbɔnefo no mmɛmma a ɛredɛw no nyinaa. Afei nso munnye nkwagye dade kyɛw [anaa anidaso] ne honhom no nkrante a ɛne Onyankopɔn asɛm no, na momfa mpaebɔ ne ɔsrɛ nyinaa mmɔ mpae bere biara wɔ honhom mu.”\n20. Dɛn na ɛma yɛn tebea no yɛ soronko wɔ asraafo ankasa de ho?\n20 Esiane sɛ honhom fam akode no fi Onyankopɔn hɔ nti, sɛ yɛhyɛ no bere nyinaa a, ɛrenni yɛn huammɔ da. Kristofo nte sɛ asraafo ankasa a edu baabi a wɔnkɔ ko no. Kristofo di ako bere nyinaa de pere wɔn nkwa, na wɔrennyae kosi sɛ Onyankopɔn bɛsɛe Satan wiase na ɔde ahonhommɔne nyinaa agu amoa donkudonku mu. (Adiyisɛm 12:17; 20:1-3) Enti sɛ woreko mmerɛwyɛ anaa akɔnnɔ bɔne bi a, mpa abaw, efisɛ ɛsɛ sɛ yɛn nyinaa di yɛn “nipadua nya” na ama yɛadi Yehowa nokware. (1 Korintofo 9:27) Sɛ ɛba sɛ yɛnte nka sɛ yɛredi apere a, saa bere no mmom na ɛsɛ sɛ yɛhwɛ yiye!\n21. Sɛ yebetumi adi nkonim wɔ yɛn som ho akodi no mu a, gye sɛ yɛyɛ dɛn?\n21 Bio nso, yɛrentumi mfa yɛn ahoɔden nni nkonim wɔ ɔko yi mu. Ne saa nti, Paulo kaee yɛn sɛ ehia sɛ yɛbɔ Yehowa “mpae bere biara wɔ honhom mu.” Bere koro no ara mu no, yetie Yehowa, enti yesua n’Asɛm, na bere biara a ɛbɛyɛ yiye no, yɛne yɛn nuanom “asraafo” bɔ fekuw, efisɛ ɛnyɛ yɛn nko na yɛreko! (Filemon 2; Hebrifo 10:24, 25) Wɔn a wodi nhyehyɛe yi nyinaa so pɛpɛɛpɛ no bedi nkonim, na saa ara nso na sɛ obi kɔfa wɔn gyidi ho asɛm bi ba a, wobetumi ayi wɔn ano yiye.\nSIESIE WO HO SƐ WOBƐKYERƐKYERƐ WO GYIDI MU\n22, 23. (a) Dɛn nti na ɛsɛ sɛ yesiesie yɛn ho bere nyinaa sɛ yɛbɛkyerɛkyerɛ yɛn gyidi mu, na nsɛm bɛn na ɛsɛ sɛ yebisa yɛn ho? (b) Dɛn na yɛbɛka ho asɛm wɔ ti a edi hɔ no mu?\n22 Yesu kae sɛ: “Esiane sɛ monyɛ wiase no fã . . . nti, wiase no tan mo.” (Yohane 15:19) Enti ɛsɛ sɛ Kristofo siesie wɔn ho bere nyinaa sɛ wɔde obu ne odwo bɛkyerɛkyerɛ wɔn gyidi mu. (Kenkan 1 Petro 3:15.) Bisa wo ho sɛ: ‘Minim nea enti a ɛtɔ mmere bi a Yehowa Adansefo nyɛ nea obiara yɛ bi no? Ɛba sɛ ɛsɛ sɛ misi gyinae a ɛbɛma mayɛ soronko a, migye di paa sɛ nea Bible ne akoa nokwafo no ka no yɛ nokware? (Mateo 24:45; Yohane 17:17) Na sɛ ɛsɛ sɛ meyɛ nea ɛteɛ wɔ Yehowa ani so a, so masiesie me ho sɛ mɛyɛ soronko, na ɛyɛ me anigye nso sɛ mɛyɛ saa?’—Dwom 34:2; Mateo 10:32, 33.\n23 Mpɛn pii no, nneɛma nketenkete a ebia yɛn adwene mma so no na ɛbɛma ayɛ den sɛ yɛbɛtwe yɛn ho afi wiase no ho. Enti sɛnea yɛaka ho asɛm dedaw no, Ɔbonsam bɔ mmɔden sɛ ɔde wiase anigyede bɛtwetwe Yehowa nkoa akɔ wiase no mu. Yɛbɛyɛ dɛn apaw anigyede a ɛfata a ɛbɛma yɛn abotɔyam ne ahonim pa? Yɛbɛka ɛno ho asɛm wɔ ti a edi hɔ no mu.\n^ nky. 3 Efi Pentekoste afe 33 no, Kristo adi hene wɔ n’akyidifo a wɔasra wɔn no asafo a ɛwɔ asase so no so. (Kolosefo 1:13) Efi bere a wɔde Kristo sii ahengua so wɔ afe 1914 mu no, wadi “wiase ahenni” so tumi. Enti seesei Kristofo a wɔasra wɔn no yɛ Mesia Ahenni no ahemmɔfo nso.—Adiyisɛm 11:15.\n^ nky. 8 Hwɛ Reasoning From the Scriptures a Yehowa Adansefo tintimii no kratafa 389-393.\n^ nky. 65 Hwɛ Nkekaho a n’asɛmti ne “Frankaakyia, Abatow, ne Adwuma a Ɛmfa Sraadi Ho.”\nSɛ yɛangow yɛn gyidi mu, na yɛfi yɛn komam yɛ nea yɛbɛtumi nyinaa ma Yehowa, na yedi honhom fam aduan a ɛyɛ den a, dɛn na ɛkyerɛ?\nHwɛ nea enti a ɛsɛ sɛ yetie Yehowa nne na yɛne no di nkitaho. Adesua yi bɛboa yɛn ma yɛahu nea yɛbɛyɛ na Satan ne yɛn mmerɛwyɛ antwetwe yɛn amfi Yehowa ho.


How a Missionary is Helping the Deaf | Krataa A Efi Benin\nASƐM A ƐDA SO Buronya Mu Ahosɛpɛw No—Afa He?\nASƐM A ƐDA SO Wɔde Kae Yesu Kristo\nASƐM A ƐDA SO Adekyɛ Mu Anigye\nASƐM A ƐDA SO Wɔboa Ahiafo\nASƐM A ƐDA SO Ɛyɛ Bere a Abusuafo Hyia\nASƐM A ƐDA SO “Asomdwoe Nka Nnipa a Wɔsɔ N’ani”\nASƐM A ƐDA SO Wɔanya Biribi a Ɛkyɛn Buronya\nNSƐM A AKENKANFO BISA Adɛn na Ebinom Nni Buronya?\nBƐN ONYANKOPƆN Wo Din Wɔ Onyankopɔn “Nkae Nhoma” no Mu Anaa?\nASETENAM NSƐM Afei De, Manya Ahotɔ A Edi Mũ!\nSUA BIRIBI FI ONYANKOPƆN ASƐM MU Adɛn na Onyankopɔn Somaa Yesu Baa Asase So?\nWususuw sɛ Woaba Wiase Pɛn Anaa?\nAsɛm Bɛn na Makɔpɛ Ama Me Ho Yi?\nBible Mmere Mu Ahoɔfɛ Ntoaso\n“Nea Aba Kɔ No Wosesa No A Ɛnyɛ Yiye”\nMOMFA NKYERƐKYERƐ MO MMA Ɔhaw a Ɛwɔ Fie Nyinaa Akyi no, Yotam Dii Nokware\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nƆwɛn-Aban | December 2012\nKrataa A Efi Benin\nANƆPA biara wobɛte sɛ nkurɔfo renoa ɛmo ne abom wɔ Afrika Atɔe fam kurow bi so. Wubehu sɛ mmea asoasoa nneɛma akɛseakɛse wɔ wɔn mpampam, na ebinom ani agye reserew na ebinom nso ani abere redi nneɛma ano denneennen. Ɛnkyɛ na owia ano ayɛ den.\nDa bi anɔpa mmofra bi huu me ara na wofii ase too dwom de asaw gyinaa mu sɛnea wohu Yovo anaa Oburoni a wɔtaa yɛ no. Dwom no, wɔto no sɛ “Yovo, Yovo, bon soir.” Wowie a na wɔde aka ho sɛ “Kyɛ me biribi ɛ!” Mihui sɛ abarimaa bi de, ɔnto dwom no bi. Merekɔ nyinaa na odi m’akyi rehinhim ne nsa kyerɛ me. Ɛyɛɛ me sɛ ɔreka mum kasa. Mewɔ United States no, misuaa Amerika Mum kasa kakraa bi enti nkyerɛwde no nko ara na na minim, nanso Benin de, French kasa na wɔka wɔ hɔ.\nMe din yɛ nkyerɛwde awotwe, na mebrɛe ansa na meretumi ama abarimaa no ahu me din wɔ mum kasa mu. Ohui no, ɛhɔ ara na ɔserewee, na osoo me nsa de me wurawuraa mu ara kopuee ne fie. Ná dan a ɛwɔ fie hɔ yɛ abien pɛ. N’abusuafo nyinaa pue bae, na na wɔn nyinaa reka mum kasa. Ná ato nea mɛyɛ. Mede mum kasa kyerɛɛ wɔn me din, na afei mekyerɛw biribi guu krataa so sɛ meyɛ ɔsɛmpatrɛwfo a merekyerɛkyerɛ nkurɔfo Bible, na akyiri yi mɛsan aba. Ebinom a wɔte bɛn hɔ a wɔnyɛ mum nso bɛkaa ho, na wɔn nyinaa bɔɔ wɔn ti nko penee so. Mibisaa me ho sɛ, ‘Asɛm bɛn na makɔpɛ ama me ho yi?’\nMikoduu fie no, midwen ho sɛ, ‘Onyankopɔn bɔhyɛ a ese “asotifo aso bɛte asɛm” no, enti obiara nni hɔ a obetumi akyerɛkyerɛ nkurɔfo yi ama wɔahu?’ (Yesaia 35:5) Meyɛɛ nhwehwɛmu kakra, na mihui sɛ nnipakan bi a ɛkɔɔ so nnansa yi ara kyerɛ sɛ nnipa a wɔyɛ mum anaa wɔn asom yɛ den 12,000 na wɔwɔ Benin. Bere a mihui sɛ Amerika mum kasa na wɔde kyerɛ mumfo ade wɔ sukuu ahorow mu na ɛnyɛ French mum kasa no, m’ani gyei. Nanso nea ɛyɛ awerɛhow no, na Yehowa Dansefo biara nni ha a ɔte Amerika mum kasa. Meka kyerɛɛ Ɔdansefo bi sɛ: “Me yam a, anka obi wɔ ha a ɔte Amerika mum kasa a ɔbɛboa nkurɔfo yi.” Ɔno nso kae sɛ: “Sɛ́ wowɔ ha?” Ná ɔmmoa nso! Mekraa nhoma bi a metumi de asua kasa no na mekraa Amerika mum kasa video ahorow a Yehowa Adansefo ayɛ kaa ho. Yehowa tiee me mpaebɔ bere a Ɔdansefo bi a ɔte Amerika mum kasa tu fii Cameroon bɛtenaa Benin no.\nNnipa pii tee sɛ meresua mum kasa. Obi ka kyerɛɛ me sɛ menkɔsra Brice, aberante bi a ɔyɛ mfonini. Baabi a ɔyɛ adwuma no, ɔde berɛw na ayɛ, na sɛ owia no ano yɛ den na wote hɔ a mframa fa wo ho kama. Esiane sɛ ɔde brɔhye a ɔde yɛ adwuma no ano afa ne ban ho mfe pii nti, ama ɛho ayɛ kɔla bebree. Ɔpopaa nkogua bi so ma yɛtenaa so, afei ɔtwɛnee sɛ mefi ase. Mede video bi hyɛɛ afiri ketewaa bi mu bɔe, na ɔtwe bɛn ho de mum kasa kae sɛ, “Mete ase! Mete ase!” Mmofra bi a wɔwɔ mpɔtam hɔ beguu hɔ, na obiara twee ne kɔn hwɛɛ video no bi. Biako kae sɛ, “Sini bɛn koraa na kasa nnim yi?”\nBere biara a mɛsan akɔ Brice hɔ no, nnipa a wobefum video no ho no, ebi bɛka ho. Ankyɛ na Brice ne afoforo bi fii ase baa yɛn Kristofo nhyiam no bi. Mimiaa m’ani kyerɛɛ nsɛm no ase kɔɔ mum kasa mu maa mumfo no, enti mihuu kasa no ntɛm. Bere a mumfo no redɔɔso no, ebi mpo bɛhwehwɛɛ me. Ɛda bi a mete me kar nkyɛnkyɛmma mu no, na mmirekyi ne mprako nenam kwan no mu, enti mefaa nkyɛn maa kar no totɔɔ amoa mu kunkuronkunkuron. Afei nea metee ara ne pan wɔ kar no akyi! Ná misuro sɛ kar no asan asɛe, nso sɛɛ mum bi na na ɔde mmirika di kar no akyi, na ɔde ne nsa bɔɔ kar no mu sɛnea ɛbɛyɛ a mehu sɛ odi m’akyi.\nYebenyaa Amerika mum kasa akuw wɔ nkurow foforo nso mu. Bere a wɔyɛɛ nhyehyɛe maa mumfo wɔ ɔmantam nhyiam ase no, na meka wɔn a wonyaa kwan kyerɛɛ ase kɔɔ mum kasa mu no ho. Bere a mikogyinaa asɛnka agua no so a meretwɛn ama ɔkasafo no afi ase no, m’adwene kɔɔ bere a mifii me dwumadi yi ase foforo no so. Saa bere no, na mewɔ adwene bi sɛ, ‘Dɛn bio na ɔsɛmpatrɛwfo te sɛ me betumi ayɛ wɔ Afrika?’ Bere a mehwɛɛ atiefo no, mihui sɛ manya asɛmmisa no ho mmuae. Ɛne sɛ, mɛyɛ ɔsɛmpatrɛwfo a ɔboa mumfo. Seesei de, mimmisa me ho bio sɛ, ‘Asɛm bɛn na makɔpɛ ama me ho yi?’\nDecember 2012 | Biribi a Ɛkyɛn Buronya\nƆWƐN-ABAN December 2012 | Biribi a Ɛkyɛn Buronya


Galatifo 1 | Intanɛt So Bible| Wiase Foforɔ Nkyerɛaseɛ\nƆde Kɔmaa Galatifo 1:1-24\nAsɛmpa foforo biara nni hɔ (6-9)\nAsɛmpa a Paul kae no fi Onyankopɔn hɔ (10-12)\nSɛnea Paul bɛyɛɛ Kristoni ne adwuma a ahyɛase no ɔyɛe (13-24)\n1 Me Paul na merekyerɛw krataa yi. Meyɛ ɔsomafo, nanso ɛnyɛ nnipa na wɔpaw me na ɛnnam onipa bi so, na mmom Yesu Kristo+ ne Agya Onyankopɔn+ a onyan no fii awufo mu no na wɔpaw me; 2 me ne anuanom a wɔka me ho nyinaa de krataa yi rekɔma Galatia asafo ahorow: 3 Yɛn Agya Onyankopɔn ne Awurade Yesu Kristo adom ne asomdwoe nka mo. 4 Ɔno na yɛn bɔne nti ɔde ne ho mae+ na ama wagye yɛn afi wiase bɔne* a ɛwɔ hɔ seesei yi mu,+ efisɛ saa na yɛn Nyankopɔn ne yɛn Agya no pɛ;+ 5 ɔno na anuonyam nka no daa daa. Amen. 6 Nea ɔnam Kristo adom so frɛɛ mo no, ɛyɛ me nwonwa sɛ moretwe mo ho* ntɛm saa afi ne ho akɔ asɛmpa foforo ho.+ 7 Nanso ɛnyɛ sɛ asɛmpa foforo bi wɔ hɔ; ɛno ara ne sɛ ebinom wɔ hɔ a wɔrehaw mo,+ na wɔpɛ sɛ wɔkyea Kristo asɛmpa no. 8 Asɛmpa a yɛka kyerɛɛ mo no akyi no, sɛ mpo yɛn anaa ɔbɔfo bi fi soro bɛka asɛmpa foforo bi kyerɛ mo a, onnue. 9 Sɛnea yɛadi kan aka no, meresan aka bio sɛ, asɛmpa a moagye atom yi akyi no, sɛ obi bɛka asɛmpa foforo bi kyerɛ mo a, onnue. 10 Enti nnipa na seesei mepɛ sɛ wogye me tom anaa Onyankopɔn? Mepɛ sɛ mesɔ nnipa ani anaa? Sɛ meda so sɔ nnipa ani a, anka menyɛ Kristo akoa. 11 Anuanom, merema moahu sɛ asɛmpa a meka kyerɛɛ mo no, emfi nnipa hɔ;+ 12 nea ɛte ne sɛ, mannya no nnipa nkyɛn, na ɛnyɛ obi nso na ɔkyerɛkyerɛɛ me; Kristo mmom na oyii no adi kyerɛɛ me. 13 Ɛnyɛ dɛn ara a, moate me kan abrabɔ a na mewom wɔ Yudasom mu no;+ ɛne sɛ, mituu m’ani sii Onyankopɔn asafo no so* denneennen,* na midii wɔn bɔne kɛse.+ 14 M’atipɛnfo a wɔwɔ me man mu no, mekɔɔ m’anim wɔ Yudasom mu sen wɔn mu pii, na mebɔɔ m’agyanom amammerɛ ho mmɔden kyɛn so koraa.+ 15 Nanso bere a Onyankopɔn a ɔmaa me maame woo me,* na ɔnam n’adom so frɛɛ me+ no hui sɛ eye 16 sɛ ɔfa me so yi ne Ba no adi na meka ne ho asɛmpa kyerɛ amanaman no,+ me ne onipa dasani* biara antu agyina saa bere no. 17 Saa ara nso na mankɔ wɔn a wɔbɛyɛɛ asomafo ansa na merebɛyɛ bi no nkyɛn wɔ Yerusalem, na mmom mekɔɔ Arabia, na mesan baa Damasko bio.+ 18 Afei mfe abiɛsa akyi no, mekɔɔ Yerusalem+ kɔsraa Kefa,*+ na midii nnafua 15 wɔ ne nkyɛn. 19 Nanso manhu asomafo a aka no mu biara, gye Awurade nua Yakobo.+ 20 Seesei nea merekyerɛw mo yi, metumi agyina Onyankopɔn anim aka sɛ ɛnyɛ atoro na meredi. 21 Ɛno akyi no, mekɔɔ Siria ne Kilikia amantam mu.+ 22 Nanso na Kristo asafo ahorow a ɛwɔ Yudea no nhuu m’anim da. 23 Nea na wɔate ara ne sɛ: “Onipa a bere bi na ɔtan yɛn ani no,+ afei de, ɔka gyidi a na ɔpɛ sɛ ɔsɛe no+ no ho asɛmpa.” 24 Na me nti wofii ase hyɛɛ Onyankopɔn anuonyam.\n^ Anaa “mmere bɔne.” Hwɛ Nkyerɛkyerɛmu afã hɔ.\n^ Anaa “wɔretwe mo.”\n^ Anaa “metaa Onyankopɔn asafo no.”\n^ Nt., “ma ɛtraa so.”\n^ Nt., “oyii me fii me maame yam.”\n^ Nt., “honam ne mogya.”


Giovanni 3 BDG - Yohane 3 NA-TWI | Biblica\nGiovanni 3 BDG - Yohane 3 NA-TWI\n1Anadwo bi, ɔbarima bi a ɔyɛ Yudafo mpanyin no mu baako a wɔfrɛ no Nikodemo a ɔsan yɛ Farisini no, 2 kɔɔ Yesu nkyɛn, kɔka kyerɛɛ no se, “Kyerɛkyerɛfo, yenim sɛ Onyankopɔn na ɔsomaa wo, efisɛ, obiara ntumi nyɛ nsɛnkyerɛnne a woyɛ yi gye sɛ Onyankopɔn ka ne ho.” 3 Yesu buaa no se, “Merema woate ase sɛ, sɛ wɔanwo wo foforo a, worentumi nkɔ Onyankopɔn Ahenni no mu.”\n4 Nikodemo bisaa no se, “Ɛbɛyɛ dɛn na me abasiriwa yi, betumi akɔ me na yam ama wɔawo me bio?”\n5 Yesu nso buaa no se, “Mereka nokware akyerɛ wo, sɛ wɔamfi nsu ne Honhom mu anwo obi a, ɔrentumi nkɔ Onyankopɔn Ahenni no mu. 6 Nea wofi onipa mu awo no no, yɛ ɔhonam, na nea wofi Honhom mu awo no no, yɛ honhom. 7 Mma ɛnnyɛ wo nwonwa sɛ maka se, ɛsɛ sɛ wɔwo wo foforo! 8 Sɛnea wote mframa nka nanso wuntumi nkyerɛ faako a efi ba ne faako a ɛbɔ kɔ no, saa ara na Honhom mu awo no nso te.”\n9 Nikodemo bisaa no se, “Eyi ase ne dɛn? Mente ase.” 10 Yesu buaa no se, “Wo, ɔkyerɛkyerɛfo a wudi mu Israel na wonte eyi ase? 11 Nea yenim ne nea yɛahu na yɛreka akyerɛ mo yi, nanso munnye yɛn nni. 12 Sɛ meka asase yi so nsɛm kyerɛ mo na munnye nni a, ɛbɛyɛ dɛn na sɛ meka ɔsoro nsɛm kyerɛ mo a, mubegye adi? 13 Obiara nkɔɔ soro da gye me Onipa Ba no a mifi soro bae no.\n14 “Sɛnea Mose maa ɔwɔ sɛso a wɔde kɔbere ayɛ asɛn dua so wɔ sare so no, saa ara na me nso wɔbɛma me so, 15 na obiara a ogye me di no, obenya nkwa a enni awiei. 16 Na sɛnea Onyankopɔn dɔɔ wiase ni, sɛ ɔde ne Ba a ɔwoo no koro no mae, na obiara a ogye no di no anyera na wanya nkwa a enni awiei. 17 Onyankopɔn ansoma ne Ba amma wiase sɛ ommebu wiase atɛn, na mmom ɔsomaa no sɛ, ommegye wiase nkwa.\n18 “Obiara a ogye Ɔba no di no, wɔremmu no atɛn; na nea onnye no nni no, wɔabu no atɛn dedaw, efisɛ, wannye Onyankopɔn Ba koro no anni. 19 Nea Onyankopɔn gyina so bu atɛn ne sɛ: Hann no aba wiase nanso nnipa ani gye sum ho sen Hann no, efisɛ, wɔn nneyɛe nyinaa yɛ bɔne. 20 Ɔdebɔneyɛfo biara mpɛ Hann no, na ɔremmɛn Hann no, efisɛ, osuro sɛ ne nneyɛe bɔne no bɛda adi. 21 Na nea ɔyɛ Onyame apɛde no ba Hann no mu na obiara ahu sɛ ɔyɛ Onyame apɛde.”\n22 Eyi akyi, Yesu ne n’asuafo no fi Yerusalem kɔɔ Yudea akuraa bi ase kɔtenaa hɔ kakra bɔɔ asu wɔ hɔ. 23 Saa bere no ara na Yohane nso rebɔ asu wɔ Ainon a ɛbɛn Salim, efisɛ, na nsuwansuwa wɔ hɔ. Nnipa pii baa ne nkyɛn ma ɔbɔɔ wɔn asu. 24 Saa bere no na wɔmfaa Yohane ntoo afiase.\n25 Da bi, Yohane akyidifo bi ne Yudani bi gyee akyinnye faa ahodwira ho. 26 Enti asuafo no kɔɔ Yohane nkyɛn kɔka kyerɛɛ no se, “Kyerɛkyerɛfo, ɔbarima bi a na ɔwɔ wo nkyɛn wɔ Yordan fa nohɔ no a wudii ne ho adanse no nso rebɔ asu na nnipa pii rekɔ ne nkyɛn.”\n27 Yohane buae se, “Obi rentumi nni dwuma a ɛte sɛɛ gye sɛ Onyame ka ne ho. 28 Mo ara mudi me adanse sɛ meka kyerɛɛ mo se, ‘Ɛnyɛ me ne Kristo no na mmom wɔasoma me adi n’anim kan.’ 29 Adamfo a ɔboa ayeforokunu no wɛn n’aso twɛn no, na sɛ ɔte ne nne a, n’ani gye. Ɛno nti na m’anigye wie pɛyɛ no. 30 Ɛsɛ sɛ ɔyɛ ɔkɛse na me nso meyɛ ɔketewa. 31 Nea ofi soro aba no yɛ ɔkɛse sen obiara; nea ofi asase so no yɛ wiaseni na ɔkasa sɛ wiaseni. 32 Ɔsoroni no ka nea wahu ne nea wate nanso, obiara nnye no nni. 33 Wɔn a wogye no di no di adanse sɛ, Onyankopɔn yɛ ɔnokwafo. 34 Nea Onyankopɔn asoma no no ka Onyankopɔn asɛm, efisɛ, Onyankopɔn de ne Honhom ahyɛ no ma. 35 Agya no dɔ ne Ba no enti ɔde biribiara so tumi ahyɛ ne nsa. 36 Nea ogye Ɔba no di no benya nkwa a ɛnsa da, na nea onnye no nni no, rennya nkwa a ɛnsa da na mmom Onyankopɔn asotwe da ne so.”\nNA-TWI : Yohane 3


4 Mose 23 AKCB - Matteus 23 LB\nBalaam Nkɔmhyɛ A Edi Kan\n1Balaam ka kyerɛɛ ɔhene no se, “Si afɔremuka ason wɔ ha, na siesie anantwinini ason ne adwennini ason ma me.” 2Balak yɛɛ sɛnea Balaam kae no, na wɔn baanu no de nantwinini ne odwennini bɔɔ afɔremuka no biara so afɔre.\n3Afei Balaam ka kyerɛɛ Balak se, “Tena wʼafɔre no ho na merekɔ nkyɛn. Ebia na Awurade bɛba abehyia me, na nea ɔbɛda no adi akyerɛ me biara no mɛka akyerɛ wo.” Enti, ɔforo kɔɔ sorosoro baabi a ɛhɔ yɛ petee.\n4Ɛhɔ na Onyankopɔn hyiaa no ma ɔkae se, “Masiesie afɔremuka ason, na mede nantwinini ne odwennini abɔ afɔre wɔ biara so.”\n5Awurade de asɛm hyɛɛ Balaam anom se, “San kɔ Balak nkyɛn na kɔka asɛm yi kyerɛ no.”\n6Ɔsan bae no ɔbɛtoo no sɛ ɔne Moab mpanyimfo no nyinaa gyinagyina afɔre no ho. 7Na Balaam hyɛɛ ne nkɔm:\n“Balak soma bɛfrɛɛ me fii Aram,\nMoabhene frɛɛ me fii apuei fam nkoko so.\nƆkae se, ‘Bra bɛdome Yakob ma me;\nbra bɛka mmususɛm gu Israel so.’\n8Ɛbɛyɛ dɛn na matumi adome\nwɔn a Onyankopɔn nnome ɛ?\nƐbɛyɛ dɛn na matumi aka mmususɛm agu\nwɔn a Awurade mmuu wɔn fɔ so?\n9Mihu wɔn fi ɔbotan atifi;\nmehwɛ wɔn fi nkoko so.\nMihu nnipa a wɔatew wɔn ho\na wommu wɔn ho sɛ wɔyɛ aman no bi mu nnipa.\n10Hena na obetumi akan Yakob mfutuma,\nanaa ɔbɛkan Israelfo nkyemu anan mu baako?\nMa minwu atreneefo wu,\nna mʼawiei nyɛ sɛ wɔn de.”\n11Balak bisaa Balaam se, “Dɛn na woayɛ me yi? Mede wo baa sɛ bɛdome mʼatamfo, nanso woahyira wɔn mmom!”\n12Obuae se, “So ɛnsɛ sɛ meka nea Awurade de ahyɛ mʼano no ana?”\nBalaam Nkɔmhyɛ A Ɛto So Abien\n13Afei, Balak ka kyerɛɛ no se, “Bra na yɛnkɔ baabi foforo a yebehu wɔn; worenhu wɔn nyinaa, gye wɔn atenae no nkyɛn nkyɛn. Gyina hɔ na dome wɔn ma me.” 14Enti ɔde no kɔɔ Sofim bepɔw Pisga atifi. Osii afɔremuka ason wɔ hɔ na ɔde nantwinini ne odwennini bɔɔ afɔre afɔre wɔ afɔremuka biara so.\n15Balaam ka kyerɛɛ Balak se, “Tena wʼafɔre no ho wɔ ha na me nso merekohyia Awuradewɔ hɔ.”\n16Awurade hyiaa Balaam na ɔde asɛm hyɛɛ nʼanom se, “San kɔ Balak hɔ na kɔka asɛm yi kyerɛ no.”\n17Enti ɔsan ba bɛtoo no no sɛ ogyina nʼafɔre no ho a Moab mpanyimfo no ka ne ho. Balak bisae se, “Awurade aka dɛn?”\n18Na ɔhyɛɛ ne nkɔm:\n“Balak, sɔre na tie;\nSipor babarima tie me.\n19Onyankopɔn nyɛ onipa na wadi atoro;\nƆnyɛ onipa na wasesa nʼadwene.\nƆka asɛm a ɔnyɛ ana?\nWahyɛ bɔ bi pɛn a wanni so ana?\n20Wɔahyɛ me sɛ minhyira;\nwahyira, na merentumi nnan ani!\n21“Wonhu ɔyawdi bi wɔ Yakob mu,\nwonhuu awerɛhowdi biara wɔ Israel mu.\nAwurade, wɔn Nyankopɔn ka wɔn ho;\nƆhene ka wɔn ho!\n22Onyankopɔn yii wɔn fii Misraim;\nɔte sɛ nantwi hoɔdenfo ma wɔn.\n23Nnome biara mmaa Yakob so ɛ,\nmmusu biara nni Israel so.\nAfei, wɔbɛka afa Yakob\nne Israel ho se, ‘Hwɛ nea Onyankopɔn ayɛ!’\n24Nnipa no sɔre sɛ gyatabere.\nWɔwosow wɔn ho sɛ gyata\na onnye nʼahome de kosi sɛ ɔbɛtetew nea wakyere no no nam pasaa\nna ɔnom nea wakyere no no mogya.”\n25Na Balak ka kyerɛɛ Balaam se, “Sɛ worennome wɔn a, ɛno de nhyira wɔn koraa.”\n26Balaam buaa no se, “Manka ankyerɛ wo se nea Awurade bɛka biara na mɛyɛ ana?”\nBalaam Nkɔmhyɛ A Ɛto So Abiɛsa\n27Afei, Balak ka kyerɛɛ Balaam se, “Bra mma memfa wo nkɔ baabi foforo. Ebia, ɛhɔ bɛyɛ anisɔ ama Onyankopɔn sɛ wubegyina hɔ adome wɔn.” 28Na Balak faa Balaam de no kɔɔ bepɔw Peor a ani kyerɛ nweatam no atifi pɛɛ no so.\n29Bio, Balaam kae se, “Si afɔremuka ason na siesie anantwinini ason ne adwennini ason ma me.” 30Balak yɛɛ nea Balaam kae no, enti ɔde nantwinini ne odwennini bɔɔ afɔre wɔ afɔremuka no biara so.\nAKCB : 4 Mose 23


Забур 113 CARS - Nnwom 113 AKCB\nMonkamfo Awurade, mo a moyɛ nʼasomfo no,\nmprempren ne daa nyinaa.\n3Efi faako a owia pue kosi faako a ɛkɔtɔ,\nnʼanuonyam tra ɔsorosoro.\n5Hena na ɔte sɛ Awurade yɛn Nyankopɔn,\nƆbaako no a odi hene wɔ ɔsorosoro,\nhwɛ ɔsorosoro ne asase?\n7Ɔma ahiafo so fi mfutuma mu\nna ɔma onnibi so fi nso siw so;\nwɔn nkurɔfo mmapɔmma mu.\n9Ɔbɔ obonin atenase wɔ ne fi\nsɛ ɔbeatan a nʼani gye.\nAKCB : Nnwom 113


10 “Saa bere no Yehowa ka kyerɛɛ me sɛ, ‘Sen abopon abien te sɛ kan de no+ na fa bra me nkyɛn wɔ bepɔw no so. Afei fa dua yɛ adaka.+ 2 Mɛkyerɛw nsɛm a na ɛwɔ abopon a edi kan a wububuu no so no agu foforo no so, na fa sie adaka no mu.’ 3 Enti mede ɔkanto dua yɛɛ adaka na mesen abopon abien te sɛ kan de no.+ Afei mede abopon abien no kɔɔ bepɔw no so. 4 Na ɔkyerɛw Nsɛm Du+ no guu abopon no so sɛnea na ɛwɔ kan de no so no.+ Eyi ne nsɛm a Yehowa fi ogya mu ka kyerɛɛ mo wɔ bepɔw no ho,+ da a asafo no bɔɔ gua no.+ Yehowa wiei no, ɔde maa me. 5 Afei misian fii bepɔw no so+ na mede abopon no besiee adaka a mayɛ no mu sɛnea Yehowa hyɛe sɛ menyɛ no.+ 6 “Israelfo tu fii Beerot Bene-Yaakan+ kɔɔ Mosera. Ɛhɔ na Aaron wui ma wosiee no,+ na ne ba Eleasar sii n’ananmu dii sɔfo.+ 7 Afei wofi hɔ kɔɔ Gudgoda, na wofi Gudgoda kɔɔ Yotbata,+ asase a nsubɔnten sen wɔ so no. 8 “Saa bere no Yehowa yii Lewi abusuakuw+ no sɛ wɔnsoa Yehowa apam adaka no+ na wonnyina Yehowa anim nsom no+ na wɔmfa ne din nhyira nnipa+ de besi nnɛ. 9 Eyi nti na Lewi annya ne nuanom agyapade no bi no.+ Yehowa ne n’agyapade sɛnea Yehowa mo Nyankopɔn ka kyerɛɛ no no.+ 10 Midii adaduanan wɔ bepɔw no so sɛ kan no, awia ne anadwo,+ na saa bere no nso Yehowa tiee me.+ Ná Yehowa mpɛ sɛ ɔsɛe mo.+ 11 Afei Yehowa ka kyerɛɛ me sɛ, ‘Sɔre di ɔman no anim ma wɔnkɔfa asase a mekaa wɔn agyanom ntam sɛ mede bɛma wɔn no.’+ 12 “Afei Israel, dɛn na Yehowa wo Nyankopɔn hwehwɛ fi wo hɔ+ sɛ wubesuro+ Yehowa wo Nyankopɔn na woanantew n’akwan nyinaa so+ na woadɔ no,+ na wode wo koma nyinaa ne wo kra nyinaa asom Yehowa wo Nyankopɔn,+ 13 na woadi Yehowa ahyɛde ne ne mmara+ a mede rema wo nnɛ yi so, na asi wo yiye?+ 14 Kae sɛ ɔsoro, ɔsoro mu soro ankasa, ne asase ne nea ɛwɔ so nyinaa yɛ Yehowa wo Nyankopɔn dea.+ 15 W’agyanom nkutoo na Yehowa kaa wɔn bataa ne ho yii ne dɔ adi kyerɛɛ wɔn. Enti na wayi mo a moyɛ wɔn nkyirimma+ no afi aman nyinaa mu, sɛnea ɛte nnɛ yi. 16 Enti muntwa mo koma twetia+ na munnsen mo kɔn bio.+ 17 Yehowa mo Nyankopɔn yɛ anyame mu Onyankopɔn+ ne awuranom mu Awurade,+ Onyankopɔn tumfoɔ pumpuni a ne ho yɛ hu.+ Ɔnyɛ animhwɛ+ na onnye adanmude biara.+ 18 Ɔno na obu atɛn ma nnyanka ne akunafo,+ na ɔdɔ ahɔho+ ma wɔn aduan ne nkataho. 19 Mo nso monnɔ ahɔho+ efisɛ na moyɛ ahɔho wɔ Egypt asase so.+ 20 “Yehowa wo Nyankopɔn na suro no.+ Ɔno na som no,+ ne ho na fa wo ho fam,+ na ne din na fa ka ntam.+ 21 Ɔno na kamfo no,+ na ɔno ne wo Nyankopɔn a wayɛ anwonwade akɛse a wode w’ani ahu yi.+ 22 Akra aduɔson na w’agyanom de wɔn kɔɔ Egypt,+ nanso mprempren Yehowa wo Nyankopɔn ama woayɛ dɔm kɛse sɛ ɔsoro nsoromma.+


Yesu Kaa Ahenni no Ho Asɛm | Nea Mmofra Betumi Asua Afi Bible Mu\nYesu Kaa Ahenni no Ho Asɛm\nYesu bɔɔ asu no, ankyɛ na ofii ase kyerɛkyerɛɛ sɛ: ‘Onyankopɔn Ahenni no abɛn.’ Yesu ne n’asuafo no tutuu akwan kɔɔ Galilea ne Yudea. Bere a ɔsan kɔɔ ne kurom Nasaret no, ɔkɔɔ hyiadan mu. Obuee Yesaia nhoma mmobɔwee no mu, na ɔkenkan no den sɛ: ‘Yehowa ama me honhom kronkron sɛnea ɛbɛyɛ a metumi aka asɛmpa no.’ Saa asɛm no kyerɛ sɛn? Ɛkyerɛ sɛ, ɛwom sɛ na nnipa pii pɛ sɛ Yesu yɛ anwonwade kyerɛ wɔn deɛ, nanso nea enti paa a Onyankopɔn maa no honhom kronkron ne sɛ ɔde bɛka asɛmpa no. Enti ɔka kyerɛɛ wɔn a wɔretie no no sɛ: ‘Ɛnnɛ na saa nkɔmhyɛ yi abam.’\nƐno akyi no, Yesu kɔɔ Galilea Po no ho. Ɛhɔ na ohyiaa n’asuafo no mu nnan. Wɔn ne Petro, Andrea, Yakobo, ne Yohane. Ná woyi nam wɔ po mu. Ɔka kyerɛɛ wɔn sɛ: ‘Mommra me nkyɛn, na mɛma moayi nnipa.’ Ntɛm ara na wogyae nnam a woyi no, na wobedii Yesu akyi. Wɔkɔɔ Galilea baabiara kɔkaa Yehowa Ahenni no ho asɛm. Wɔkyerɛkyerɛɛ wɔ hyiadan mu, gua so, ne mmɔnten so. Nnipa bebree dii wɔn akyi ne wɔn kɔɔ baabiara a wɔkɔe. Yesu ho asɛm trɛw kɔɔ baabiara. Wɔn a wɔwɔ Siria nohoa mpo tee Yesu ho asɛm.\nAkyiri yi, Yesu maa n’asuafo no bi tumi a wɔde bɛsa nkurɔfo yare, na wɔatu adaemone. Asuafo no bi nso ne Yesu kɔkyerɛkyerɛɛ wɔ nkurow akɛse mu ne nkuraase. Mmaa anokwafo bi nso hwɛɛ Yesu ne n’asuafo no. Wɔn ne Maria Magdalene, Yoana, Susana, ne mmaa foforo pii.\nYesu tetee n’asuafo no. Owiei no, ɔsomaa wɔn sɛ wɔnkɔka asɛm no. Bere a wɔreka asɛm no wɔ Galilea nsase so nyinaa no, nnipa foforo nso bɛyɛɛ asuafo, na wɔbɔɔ asu. Ná nnipa bebree pɛ sɛ wobedi Yesu akyi, enti Yesu de wɔn totoo afuw bi a adu bere a ɛsɛ sɛ wotwa ho. Ɔkaa sɛ: ‘Mommɔ mpae na Yehowa nsoma adwumayɛfo bebree mmra mmetwa afuw no mu nneɛma.’ Akyiri yi, Yesu yii n’akyidifo no mu 70, na ɔsomaa wɔn mmienu mmienu ma wɔkɔkaa Ahenni no ho asɛm wɔ Yudea ne nkurow a ɛbɛn ho nyinaa. Wɔkaa Ahenni no ho asɛm kyerɛɛ nnipa ahorow nyinaa. Bere a asuafo no san baa Yesu nkyɛn no, na wɔpɛ ntɛm aka nea esii ho asɛm akyerɛ Yesu. Ɔbonsam antumi anyɛ biribiara ansiw asɛm a na wɔreka no kwan.\nYesu hwɛ huu sɛ, sɛ ɔkɔ soro a, n’asuafo no bɛtoa adwuma a ɛho hia yi so. Ɔka kyerɛɛ wɔn sɛ: ‘Monka asɛmpa no wɔ wiase nyinaa. Monkyerɛkyerɛ nkurɔfo ma wonhu Onyankopɔn Asɛm, na mommɔ wɔn asu.’\n“Ɛsɛ sɛ mekɔ nkurow foforo mu nso kɔka Onyankopɔn ahenni ho asɛmpa no, efisɛ eyi nti na wɔsomaa me.”—Luka 4:43\nNsɛmmisa: Adwuma bɛn na Yesu de maa n’asuafo no sɛ wɔnyɛ? Asuafo no tee nka sɛn wɔ adwuma no ho?


“Mone M’adansefo”—Yesaia 43:10 | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Yehowa anom asɛm ni: ‘Mone m’adansefo.’”—YES. 43:10.\nDɛn na Israelfo no yɛe a ɛkyerɛ sɛ na wɔyɛ Yehowa adansefo?\nOnyankopɔn din no kyerɛ sɛn?\nDɛn na yɛbɛyɛ de akyerɛ sɛ yɛn ani sɔ hokwan a yɛanya sɛ Onyankopɔn din da yɛn so no?\n1, 2. (a) Sɛ yɛka sɛ obi yɛ ɔdansefo a, ɛkyerɛ sɛn, na dɛn na wiase dawurubɔ nnwuma no nka nkyerɛ nkurɔfo? (b) Adɛn nti na Yehowa nhia wiase dawurubɔ nnwuma na wɔaka ne ho asɛm?\nSƐ YƐKA sɛ obi yɛ ɔdansefo a, ɛkyerɛ sɛn? Nsɛm asekyerɛ nhoma bi kae sɛ ɔdansefo ne “nea ohu biribi bɔ ho amanneɛ.” Atesɛm krataa bi wɔ South Africa a wɔato din The Witness (anaa Ɔdansefo). Wɔatintim saa atesɛm krataa yi bɛboro mfe 160 ni. Krataa yi din fata no, efisɛ n’atirimpɔw ne sɛ asɛm biara a ɛde bɛto gua no, ɛbɛka nea esii no ara. Atesɛm krataa yi samufo a odi kan hyɛɛ bɔ sɛ krataa no “bɛka nokware, nokware a ɛwom nyinaa; ɛremfa bi nka ho, na ɛrenyi bi mfi mu.”\n2 Nanso awerɛhosɛm ne sɛ wiase dawurubɔ nnwuma ahorow ntaa nka nokware. Wokyinkyim nsɛntitiriw pii na ebi nso wɔ hɔ a wɔmmɔ so koraa. Wɔnka Onyankopɔn ho nokwasɛm. Nanso asɛm no mpo ne sɛ ade nyinaa so Tumfoɔ no nhia wiase nsɛnkyerɛwfo na wɔabɔ ne ho dawuru. Onyankopɔn nam odiyifo Hesekiel so kae sɛ: “Amanaman no behu sɛ mene Yehowa.” (Hes. 39:7) Yehowa wɔ nnipa bɛyɛ ɔpepem nwɔtwe wɔ wiase nyinaa a wɔbɔ ne ho dawuru. Adansefo dɔm yi ma nkurɔfo hu sɛnea ɔne adesamma dii tete no ne sɛnea ɔne nnipa di nnɛ. Bio nso wɔma nnipa hu nea Onyankopɔn ahyɛ bɔ sɛ ɔbɛyɛ ama adesamma daakye. Sɛ yebu adansedi adwuma yi sɛ ade titiriw wɔ yɛn asetenam a, ɛnde na edin a Onyankopɔn de ama yɛn no fata yɛn. Ɛyɛ din bɛn? Yesaia 43:10 ka sɛ: “Yehowa anom asɛm ni: ‘Mone m’adansefo, m’akoa a mapaw no.’” Enti sɛ yɛma asɛnka adwuma no didi yɛn mu a, ɛkyerɛ sɛ yɛyɛ Yehowa Adansefo ampa.\n3, 4. (a) Bere bɛn na Bible Asuafo no faa din foforo no, na ɛkaa wɔn sɛn? (Hwɛ mfonini a ɛwɔ adesua yi mfiase no.) (b) Nsɛmmisa bɛn na yɛrebesusuw ho?\n3 Yehowa ahyɛ yɛn anuonyam sɛ ɔde ne din ato yɛn so, efisɛ ɔne “mmeresanten Hene.” Ɔno ankasa kae sɛ: “Eyi ne me din de kosi daa, na eyi na wɔmfa nkae me awo ntoatoaso nyinaa mu.” (1 Tim. 1:17; Ex. 3:15; fa toto Ɔsɛnkafo 2:16 ho.) Afe 1931 no, Bible Asuafo faa edin Yehowa Adansefo. Nnipa bebree kyerɛw krataa de kyerɛe sɛ wɔn ani gye saa din no ho paa. Asafo bi a ɛwɔ Canada kyerɛwee sɛ edin foforo no ama wɔasi wɔn bo sɛ wɔbɛbɔ wɔn bra ma ahyɛ Yehowa anuonyam.\n4 Ɛnde, dɛn na wobɛyɛ de akyerɛ sɛ w’ani sɔ hokwan a wɔanya sɛ Onyankopɔn din da wo so no? Wubetumi de Kyerɛwnsɛm no akyerɛ nea enti a Yehowa frɛ yɛn n’Adansefo?\nONYANKOPƆN ADANSEFO A NA WƆWƆ TETE BERE MU\n5, 6. (a) Ɔkwan bɛn so na awofo a na wɔwɔ Israel di Yehowa ho adanse? (b) Dɛn bio na na ehia sɛ awofo yɛ? Adɛn nti na ɛsɛ sɛ awofo yɛ saa nnɛ?\n5 Yesaia bere so no, na Israelni biara yɛ Yehowa ‘dansefo,’ na na ɔman mũ no nyinaa yɛ Onyankopɔn ‘akoa.’ (Yes. 43:10) Sɛ yɛfa awofo sɛɛ a, ɔkwan baako a na wɔfa so di adanse ne sɛ wɔbɛkyerɛkyerɛ wɔn mma ma wɔahu sɛnea Onyankopɔn ne wɔn nananom dii. Wo deɛ yɛnhwɛ Twam afahyɛ no. Bere a Yehowa kae sɛ Israelfo nni Twam no, ɔka kyerɛɛ wɔn sɛ: “Sɛ da bi mo mma bisa mo sɛ, ‘Amanne yi kyerɛ dɛn?’ a, monka sɛ, ‘Ɛyɛ twam afɔre a yɛbɔ ma Yehowa, efisɛ bere a ɔrekunkum Egyptfo no, otwaam faa Israelfo afie ho wɔ Egypt, na oyii yɛn afie fii mu.’” (Ex. 12:26, 27) Ebia awofo maa wɔn mma hui sɛ Farao ampene sɛ ɔbɛma Israelfo no akɔ sare so akɔsom Yehowa. Ɔhene no kae sɛ: “Hena ne Yehowa a mintie no mma Israel nkɔ?” (Ex. 5:2) Bio awofo bɛma wɔn mma ahu nea Yehowa de buaa Farao ne nea ɔyɛ maa obiara hui sɛ ɔno ne Otumfoɔ Pumpuni no. Ɔde ɔhaw du baa Egypt asase so, na ogyee Israelfo fii Egypt asraafo nsam wɔ Po Kɔkɔɔ no mu. Israel man no ankasa dii adanse sɛ Yehowa ne nokware Nyankopɔn, Ɔseadeɛyɔ no.\n6 Israelni biara a na n’ani sɔ hokwan a wanya sɛ Yehowa din da ne so no renka n’ano ntom. Ɔkwan biara so ɔbɛka nneɛma akɛse a Yehowa ayɛ yi akyerɛ ne mma ne ne nkoa. Bio nso na Israelfo no nim sɛ ɛsɛ sɛ wɔyɛ kronn. Yehowa kae sɛ: “Monyɛ kronkron, efisɛ me Yehowa mo Nyankopɔn, meyɛ kronkron.” Enti na ɛsɛ sɛ wɔtete wɔn mma ma wodi Yehowa ahyɛde so na wɔn nso wɔyɛ kronn. (Lev. 19:2; Deut. 6:6, 7) Ɛnnɛ nso ɛsɛ sɛ awofo tete wɔn mma ma wɔbɔ bra pa de hyɛ Onyankopɔn din anuonyam.—Monkenkan Mmebusɛm 1:8; Efesofo 6:4.\nSɛ yɛka Yehowa ho asɛm kyerɛ yɛn mma a, ɛma ne din ho ba nyam (Hwɛ nkyekyɛm 5, 6)\n7. (a) Sɛ Israelfo tie Yehowa a, ɛka aman a wɔatwa wɔn ho ahyia no sɛn? (b) Esiane sɛ Onyankopɔn din da yɛn so nti, asodi bɛn na yɛwɔ?\n7 Sɛ Israelfo yɛ aso tie Onyankopɔn a, ɔno nso hyira wɔn na ɛma ‘asase so aman nyinaa hu sɛ Yehowa din da wɔn so.’ Ɛba saa a, na wosuro Israelfo no. (Deut. 28:10) Nanso awerɛhosɛm ne sɛ, sɛ yɛhwɛ Israelfo abakɔsɛm nyinaa mu a, na wɔtaa yɛ Yehowa so asoɔden. Ɛreyɛ ara ni na wɔrekɔsom abosom. Ná Israelfo no tirim yɛ den te sɛ Kanaanfo anyame a na wɔsom wɔn no ara. Wɔde wɔn mma bɔɔ afɔre na wɔhyɛɛ ahiafo so katee. Nea wɔyɛe no yɛ kɔkɔbɔ ma yɛn. Enti ɛsɛ sɛ yesuasua Yehowa na yɛyɛ kronn, efisɛ ɔno ne Ɔkronkronni no, na ne din da yɛn so.\n“HWƐ, MEREYƐ ADE FOFORO BI”\n8. Adwuma bɛn na Yehowa de hyɛɛ Yesaia nsa, na dɛn na Yesaia yɛe wɔ ho?\n8 Yehowa maa Yesaia bɔɔ Israelfo no kɔkɔ sɛ ɔbɛsɛe Yerusalem na nkurɔfo no bɛkɔ nkoasom mu. Nanso ɔka kaa ho sɛ ɔrebɛyɛ “ade foforo bi” na wagye Israel man no afi nkoasom mu. (Yes. 43:19) Na Yehowa nim nkurɔfo no komam, na ohui sɛ wɔrentie kɔkɔbɔ no. Nanso ɔmaa Yesaia kɔɔ so ara bɔɔ wɔn kɔkɔ. Sɛ wohwɛ Yesaia nhoma no ti baako kosi ti nsia a, wuhu sɛ ne fã kɛse no ara yɛ kɔkɔbɔ; ɛkyerɛ ɔsɛe a na ɛbɛba Yerusalem ne nkurow a atwa ho ahyia so. Bere a Yesaia tee sɛ ɔman no bɛsen wɔn kɔn no, na ɛhaw no, enti obisae sɛ ɔman no bepirim wɔn koma ‘akosi da bɛn’? Ɛnna Onyankopɔn kae sɛ: “Enkosi sɛ kurow yi bɛsɛe na adan amamfõ, na afie ada mpan a ɔdesani biara nni mu, na asase no asɛe koraa.”—Monkenkan Yesaia 6:8-11.\n9. (a) Bere bɛn na Yerusalem ho nkɔm a Yesaia hyɛe no baa mu? (b) Kɔkɔbɔ bɛn na ɛsɛ sɛ ɛtena yɛn adwenem nnɛ?\n9 Yesaia de mfe 46 bɔɔ ɔman no kɔkɔ. Ofii ne nkɔmhyɛ no ase wɔ Ɔhene Usia nniso no afe a etwa to mu, kyerɛ sɛ bɛyɛ mfe 778 ansa na Kristo reba. Na ɔkɔɔ so ara hyɛɛ nkɔm kosii Ɔhene Hesekia bere so, kyerɛ sɛ bɛyɛ mfe 732 ansa na Kristo reba. Enti wohwɛ a, Yehowa fii ase bɔɔ Israelfo no kɔkɔ mfe 125 ansa na Yerusalem resɛe. Babilonfo sɛee Yerusalem afe 607 A.Y.B. Sɛ wohwɛ bere a wofii ase bɔɔ ɔman no kɔkɔ ne bere a Yerusalem sɛee a, yehu sɛ Yehowa maa wɔn bere paa. Ɛnnɛ nso Yehowa ama n’asomfo rebɔ nkurɔfo kɔkɔ. Wɔama nnipa ahu nea ɛbɛba nnansa yi ara. Wɔde mfe pii na abɔ nkurɔfo kɔkɔ. Efi bere a yefii ase tintim Ɔwɛn-Aban no besi nnɛ, daa ɛbɔ dawuru sɛ ɛrenkyɛ Satan nniso bɔne no befi hɔ na Yesu Kristo Mfirihyia Apem Nniso no abesi anan.—Adi. 20:1-3, 6.\n10, 11. Yesaia nkɔmhyɛ bɛn na ɛbaa mu maa Israelfo a wɔwɔ Babilon hui?\n10 Yudafo pii brɛɛ wɔn ho ase maa Babilonfo, enti wonyaa wɔn ti didii mu, na wɔde wɔn kɔɔ Babilon. (Yer. 27:11, 12) Afei mfe 70 akyi no, Onyankopɔn nkurɔfo huu nkɔmhyɛ yi mmamu: “Yehowa, mo Gyefo, Israel Kronkronni no asɛm ni: ‘Mo nti mɛsoma akɔ Babilon akobubu nneduaban akyi adaban.’”—Yes. 43:14.\n11 Nkɔmhyɛ no baa mu afe 539 A.Y.B. wɔ October mu, na wohwɛ ɔkwan a Yehowa faa so maa nkɔmhyɛ no baa mu a, ɛyɛ anika paa. Saa da no na Babilon hene ne ne mpanyimfo ahyia retow pon ahyɛ wɔn anyame anuonyam. Na abotesɛm a ɛwom ne sɛ wɔannya kuruwa biara annom wɔn nsa sɛ nkuruwa a wɔfa fii Yehowa asɔrefie hɔ wɔ Yerusalem no. Saa anadwo no ara Kores dii Media ne Persia asraafo anim kɔsɛe Babilon, na wɔyɛɛ ahemman no dosodoso. Bɛyɛ afe 538 anaa 537 A.Y.B. no, Kores kae sɛ Yudafo no nsan nkɔ Yerusalem nkɔkyekye Onyankopɔn asɔrefie no. Yehowa hwɛe sɛ akwantu no bɛyɛ dwoodwoo. Yesaia hyɛɛ eyi nyinaa ho nkɔm na ɛbaa mu pɛpɛɛpɛ. Onyankopɔn kae sɛ Yudafo a wɔasan aba wɔn kurom no yɛ ‘ɔman a wanwene wɔn afa sɛ wɔnka n’ayeyi nkyerɛ.’ (Yes. 43:21; 44:26-28) Bere a Israelfo san kɔɔ Yerusalem kosii Yehowa asɔrefie no wiei no, wɔn ankasa dii adanse sɛ Yehowa ne nokware Nyankopɔn koro pɛ a odi ne bɔhyɛ biara so.\n12, 13. (a) Ɛhefo na wɔbɛkaa Israelfo ho ne wɔn som Yehowa? (b) Bere a “nguan foforo” no reboa “Onyankopɔn Israel” no, dɛn na wɔhwehwɛ fi wɔn hɔ, na anidaso bɛn na ɛda hɔ retwɛn wɔn?\n12 Bere a Israelfo san kɔɔ wɔn kurom no, ahɔho mpempem bɛkaa wɔn ho ne wɔn som Yehowa. Akyiri yi amanaman mufo bebree san bɛkaa wɔn ho. (Esra 2:58, 64, 65; Ester 8:17) Ɛnnɛ nso “nguan foforo” no mu “nnipakuw kɛse” abɛka Kristofo a wɔasra wɔn anaa “Onyankopɔn Israel” ho ne wɔn resom. (Yoh. 10:16; Adi. 7:9, 10; Gal. 6:16) Wɔn a wɔasra wɔn ne nnipakuw kɛse no nyinaa ani gye ho sɛ wɔfrɛ wɔn Yehowa Adansefo.\n13 Akwannya nwonwaso bi da hɔ retwɛn nnipakuw kɛse no wɔ wiase foforo no mu. Bere a wɔanyan awufo aba nkwa mu no, wɔbɛma wɔahu tebea a Yehowa Adansefo faa mu wɔ Satan wiase no awiei bere mu. Nanso hokwan a ɛte saa remma kwa; ɛsɛ sɛ yemia yɛn ani ma yɛn abrabɔ yɛ kronn nnɛ. Ɛno mpo no, nokwasɛm bi wɔ hɔ a ɛsɛ sɛ yegye tom. Ɛne sɛ, sɛ yɛyere yɛn ho kosi he koraa a, yɛda so ara yɛ nnipa a yɛtɔ sin, enti ɛsɛ sɛ daa yɛsrɛ Yehowa hɔ bɔne fafiri. Yɛnyɛ pɛ, enti ɛyɛ nidi kɛse paa sɛ Yehowa de ne din kronkron no ato yɛn so.—Monkenkan 1 Yohane 1:8, 9.\n14. Dɛn na edin Yehowa kyerɛ?\n14 Ɛyɛ nidi kɛse sɛ Onyankopɔn din da yɛn so. Nea ɛbɛboa yɛn ma yɛahu eyi yiye no, momma yɛnhwɛ nea edin no kyerɛ. Edin Yehowa no fi Hebri asɛmfua bi a ɛkyerɛ nea ɛma biribi “ba” mu. Enti yetumi ka sɛ Onyankopɔn din “Yehowa” no kyerɛ “Nea Ɔma Ɛyɛ Hɔ.” Eyi boa yɛn ma yehu onii ko a Yehowa yɛ. Ɔno ne Ɔbɔadeɛ a ɔyɛɛ biribiara a ɛwɔ soro ne asase so. Bio nso sɛ Yehowa bɔ ne tirim sɛ ɔbɛyɛ biribi a, ɔkwan biara so n’apɛde bɛyɛ hɔ. Satan ne n’apamfo biara nni hɔ a wobetumi ayɛ wɔn ho osiakwan ama Yehowa atirimpɔw aka nsensɛnmu.\n15. Sɛ yɛhwɛ asɛm a Yehowa ka kyerɛɛ Mose no a, dɛn na yehu fa ne din no ho? (Hwɛ adaka a wɔato din “ Edin no Mu Dɔ.”)\n15 Bere a Onyankopɔn somaa Mose sɛ onkoyi ne nkurɔfo mfi Egypt no, ɔkaa biribi, na eyi ma yehu ne din no ho nsɛm pii. Kyerɛwnsɛm no ka sɛ: “Onyankopɔn ka kyerɛɛ Mose sɛ: ‘MƐYƐ ME HO NEA MEPƐ SƐ MEYƐ.’ Na ɔde kaa ho sɛ: ‘Ka kyerɛ Israelfo no sɛ, “MƐYƐ na asoma me mo nkyɛn.”’” (Ex. 3:14) Enti biribiara a ɛsɛ sɛ Yehowa yɛ ma n’atirimpɔw ba mu no, ɔbɛyɛ. Sɛ yɛhwɛ Israelfo sɛɛ a, Yehowa yɛɛ nea ɛsɛ sɛ ɔyɛ biara de gyee wɔn fii nkoasom mu, ɔbɔɔ wɔn ho ban, ɔmaa wɔn akwankyerɛ, na ɔmaa wɔn honam fam nneɛma ne biribiara a ɛbɛboa wɔn ma wɔatumi asom no.\nNEA YƐDE KYERƐ ANISƆ\n16, 17. (a) Dɛn na yɛbɛyɛ de akyerɛ sɛ yɛn ani sɔ hokwan a yɛanya sɛ Onyankopɔn din da yɛn so no? (b) Dɛn na yebesusuw ho wɔ asɛm a edi hɔ no mu?\n16 Yehowa nsesae. Ɛnnɛ nso ɔda no adi sɛ ne din fata no. Ɔma yɛn nsa ka biribiara a yehia na yɛatumi asom no. Honam fam nso, onnya yɛn mu; ɔma yɛn nea yehia biara. Nanso Onyankopɔn din ma yehu biribi foforo fa ne ho. Ɛyɛ dɛn? Yehowa betumi afa n’abɔde bi so ama n’atirimpɔw abam. Yɛmfa asɛnka adwuma no nyɛ nhwɛso. Ɔnam n’Adansefo so ma adwuma no kɔ so. Sɛ yɛtena ase susuw asɛm no ho a, ɛbɛka yɛn na biribiara a yɛbɛyɛ no, yɛama Onyankopɔn din no ho aba nyam. Onua mmɔdenbɔfo bi a ne din de Kåre a ofi Norway adi mfe 84, na ɔde mfe 70 ayɛ asɛnka adwuma. Ɔkae sɛ: “Mihu sɛ ɛyɛ nidi kɛse paa sɛ meresom mmeresanten Hene Yehowa. Afei sɛ metena ase hwɛ sɛ Onyankopɔn din kronkron no da nnipa bi so na me nso meka wɔn ho a, mihu sɛ ɛyɛ akwannya kɛse. Wo deɛ hwɛ sɛ maka Bible mu asɛm bi akyerɛ nkurɔfo na wɔde anigye aso mu! Anokwa, ɛyɛ hokwan kɛse. Sɛ mema wohu Kristo agyede afɔre no ne ɔkwan a ɛbɛboa yɛn ma yɛanya daa nkwa wɔ wiase foforo a asomdwoe ne trenee wom no a, na me koma atɔ me yam fɔmm.”\n17 Baabi wɔ hɔ a ɛyɛ den sɛ yebenya nnipa a wɔbɛyɛ aso atie Onyankopɔn ho asɛm. Nanso sɛnea Kåre kae no, sɛ yɛyɛ brɛbrɛ nya obi a n’ani gye nokware no ho na yɛma ohu Yehowa din no a, yɛn ani gye paa. Nanso asɛmmisa bi wɔ hɔ a yɛpɛ sɛ yesusuw ho: ‘Yɛbɛyɛ dɛn ayɛ Yehowa Adansefo na bere koro no ara yɛayɛ Yesu adansefo?’ Yebesusuw asɛmmisa yi ho wɔ adesua asɛm a edi hɔ no mu.\nEdin no Mu Dɔ\n“Nea Ɔma Ɛyɛ Hɔ”\nNea enti a edin no fata no\nYehowa na ɔbɔɔ nneɛma nyinaa\nƆhwɛ sɛ nea wabɔ ne tirim sɛ ɔbɛyɛ biara bɛba mu na n’apɛde nso ayɛ hɔ\nNea ɛma yehu fa ne ho\nBiribiara a ɛsɛ sɛ ɔyɛ ma ne bɔhyɛ ba mu no, ɔbɛyɛ\nObetumi afa n’abɔde so ayɛ biribiara a ehia ma n’apɛde ayɛ hɔ\nBiribiara nni hɔ a ɔrentumi nyɛ anaa ɔrentumi mma ɛnyɛ hɔ mma n’atirimpɔw mmam


Yohane I 2 NA-TWI - Kristo, yɛn boafo - Me mma, - Bible Gateway\nYohane I 2\nYohane I 1Yohane I 3\nYohane I 2 Nkwa Asem (NA-TWI)\nKristo, yɛn boafo\n2 Me mma, merekyerɛw eyi abrɛ mo na moanyɛ bɔne; na sɛ obi yɛ bɔne a, yɛwɔ Yesu Kristo ɔtreneeni no a ɔsrɛ wɔ Agya no hɔ ma yɛn. 2 Na Kristo no ankasa ne ɔkwan a yɛfa so nya yɛn bɔne fafiri na ɛnyɛ yɛn bɔne nko, na nnipa nyinaa bɔne.\n3 Sɛ yedi Onyankopɔn mmara so a, na ɛkyerɛ sɛ yenim no.\n4 Sɛ obi ka se, “Minim no,” nanso onni ne mmara so a, saa onipa no yɛ ɔtorofo a nokware nni ne mu. 5 Na obiara a otie n’asɛm no yɛ obi a nokwarem, ne dɔ a ɔde dɔ Onyankopɔn no yɛ pɛ. Eyi na ɛma yɛte yɛn ho ase sɛ yɛte Onyankopɔn mu. 6 Ɛsɛ sɛ obiara a ɔka se ɔte Onyankopɔn mu no tena ase sɛ Yesu Kristo pɛpɛɛpɛ.\n7 Anuanom, saa mmara a merekyerɛw abrɛ mo yi nyɛ asɛm foforo. Ɛyɛ mmara dedaw a moate fi mfitiase pɛɛ no. Mmara dedaw no yɛ ade a moate ho asɛm dedaw. 8 Nanso, mmara a merekyerɛw abrɛ mo yi yɛ foforo na emu nokware no da adi wɔ Kristo ne mo mu. Esum no retwam na hann papa no gu so rehyerɛn.\n9 Obiara a ɔka se ɔwɔ hann no mu, nanso ɔtan ne nua no wɔ sum mu besi saa dɔnhwerew yi mu. 10 Obiara a ɔdɔ ne nua no te hann mu, enti biribiara nni ne mu a ɛbɛma obi foforo ayɛ bɔne. 11 Nanso obiara a ɔtan ne nua no te sum mu. Ɔnam mu a onnim faako a ɔrekɔ efisɛ, esum no afura n’ani.\n12 Me mma, merekyerɛw mo efisɛ, esiane Kristo din nti, wɔde mo bɔne afiri mo. 13 Agyanom, merekyerɛw mo, efisɛ, munim nea ɔte ase fi mfiase no. Mmabun, merekyerɛw mo, efisɛ, moadi ɔbonsam so.\n14 Mma, merekyerɛw mo, efisɛ, munim Agya no. Agyanom, merekyerɛw mo, efisɛ, munim nea ɔte ase fi mfiase no. Mmabun, merekyerɛw mo, efisɛ mowɔ ahoɔden. Onyankopɔn asɛm no te mo mu na moadi ɔbonsam so.\n15 Monnnɔ wiase anaasɛ biribiara a ɛyɛ wiase de. Sɛ modɔ wiase a, na ɛkyerɛ sɛ monnɔ Agya a ɔwɔ mo mu no. 16 Biribiara a ɛyɛ wiase de, nea bɔne hwehwɛ, nea nnipa hunu na wɔpɛ, biribiara a ɛwɔ wiase a nnipa hoahoa wɔn ho wɔ ho no, emu biara mfi Agya no. Ne nyinaa fi wiase. 17 Wiase ne mu nneɛma a ɛwɔ mu a nnipa hwehwɛ no retwam, nanso nea ɔyɛ Onyankopɔn apɛde no tena hɔ daa.\n18 Me mma, awiei no abɛn. Wɔka kyerɛɛ mo se Kristo Tamfo no bɛba, nanso mprempren, Kristo atamfo bebree ada wɔn ho adi enti yɛahu sɛ ampa awiei no abɛn. 19 Nokwarem, na saa nnipa yi nka yɛn ho na ɛno nti na wogyaw yɛn hɔ no. Na sɛ wɔka yɛn ho a, anka wɔne yɛn tenae. Nanso wogyaw yɛn hɔ sɛnea wobehu no pefee sɛ wɔnka yɛn ho.\n20 Mo de, Kristo ahwie Honhom Kronkron no agu mo so, enti mo nyinaa nim nokware no. 21 Ɛnyɛ sɛ munnim nokware no nti na makyerɛw saa krataa yi, na mmom munim na munim nso sɛ, atoro biara mfi nokware mu mma.\n22 Afei, hena ne ɔtorofo? Ɛyɛ obi a ɔka se Yesu nyɛ Kristo no. Oyi ne Kristo tamfo. Ɔpo Agya no ne Ɔba no nyinaa. 23 Na nea ɔpo Ɔba no po Agya no; nea ogye Ɔba no, gye Agya no nso.\n24 Mommɔ mmɔden mfa asɛm a motee mfiase no nsie mo koma mu. Sɛ mode asɛm a motee mfitiase no sie a, mo ne Ɔba no ne Agya no benya ayɔnkofa. 25 Na eyi na Kristo no ankasa ahyɛ yɛn ho bɔ no, nkwa a enni awiei no.\n26 Mekyerɛw mo fa wɔn a wɔpɛ sɛ wɔdaadaa mo ho. 27 Na mo de, Kristo ahwie ne Honhom Kronkron no agu mo so. Mmere dodow a ne Honhom no te mo mu no, ɛho nhia sɛ obi foforo bɛkyerɛkyerɛ mo. Efisɛ, ne Honhom no kyerɛkyerɛ mo biribiara. Na nea ɔkyerɛ no nso yɛ nokware; ɛnyɛ atoro. Muntie Kristo nkyerɛkyerɛ no na montena ne mu.\n28 Me mma, montena ne mu sɛnea ɛbɛyɛ a sɛ ɔba a, yebenya akokoduru na yɛmfa aniwu nkohintaw da a ɔbɛba no. 29 Munim sɛ Kristo yɛ ɔtreneeni. Na ɛsɛ sɛ muhu sɛ obiara a ɔyɛ ade trenee no yɛ Onyankopɔn ba.


הבשורה על-פי לוקס 22 HHH - Luka 22 ASCB\nYesu Ho Pɔbɔ\n1Afei, na Yudafoɔ Apiti Afahyɛ a wɔsane frɛ no Twam Afahyɛ no abɛn. 2Saa ɛberɛ no na asɔfoɔ mpanin ne Atwerɛsɛm no akyerɛkyerɛfoɔ no hwehwɛɛ ɛkwan a wɔbɛfa so akyere Yesu akum no, nanso ɛsiane nnipa a na wɔwɔ hɔ no enti, na wɔsuro. 3Ɔbonsam kɔwuraa Yuda a wɔfrɛ no Iskariot a ɔyɛ asuafoɔ dumienu no mu baako no mu. 4Yuda kɔɔ asɔfoɔ mpanin ne Asɔredan no mu awɛmfoɔ mpanin nkyɛn ne wɔn kɔsusuu ɛkwan ko a ɔbɛfa so ayi Yesu ama wɔn no ho. 5Wɔn ani gyeeɛ, penee so sɛ wɔbɛma no sika. 6Ɛfiri saa ɛberɛ no, Yuda hwehwɛɛ ɛkwan a ɔbɛfa so ama wɔakyere Yesu ɛberɛ a nnipa dodoɔ biara nni ne ho.\nTwam Afahyɛ Ho Ahosiesie\n7Afei, da a wɔkum Twam Afahyɛ odwan de di burodo a mmɔreka nni mu no duruiɛ no, 8Yesu somaa Petro ne Yohane sɛ, “Monkɔyɛ Twam Afahyɛ aduane a yɛbɛdi no.”\n9Wɔbisaa no sɛ, “Ɛhe na wopɛ sɛ yɛkɔyɛ aduane no?”\n10Ɔbuaa wɔn sɛ, “Sɛ moduru kuro no mu a, mobɛhunu obi a wakɔ asuo reba. Monni nʼakyi nkɔ efie a ɔbɛkɔ mu no mu 11na mommisa efiewura no sɛ, ‘Yɛn ɔkyerɛkyerɛfoɔ se ɛhe na woasiesie ama ɔne nʼasuafoɔ no sɛ wɔmmɛdi Twam Afahyɛ aduane no?’ 12Ɔde mo bɛkɔ abansoro asa kɛseɛ bi a wɔasiesie mu fɛfɛɛfɛ so. Ɛhɔ na monkɔto ɛpono no.”\n13Wɔkɔɔ kuro no mu no, wɔhunuu sɛdeɛ Yesu kaeɛ no pɛpɛɛpɛ ma wɔyɛɛ Twam Afahyɛ aduane no wɔ hɔ.\n14Ɛberɛ no duruiɛ no, Yesu ne nʼasuafoɔ no kɔtenatenaa adidipono no ho. 15Wɔtete hɔ no, Yesu ka kyerɛɛ wɔn sɛ, “Mepɛɛ sɛ me ne mo bɛtena ase, ato nsa adi saa Twam Afahyɛ aduane yi, ansa na mahunu amane no akyɛre. 16Mereka akyerɛ mo sɛ, saa adidie yi akyi no, merenni Twam Afahyɛ aduane yi bio kɔsi sɛ Onyankopɔn Ahennie no bɛba.”\n17Afei Yesu faa kuruwa, daa Onyankopɔn ase na ɔde maa nʼasuafoɔ no kaa sɛ, “Monnye na obiara nnom bi. 18Mereka akyerɛ mo sɛ, merennom bobesa yi bi bio kɔsi sɛ Onyankopɔn Ahennie no bɛba.”\n19Afei, ɔfaa burodo daa Onyankopɔn ase, bubuu mu de maa nʼasuafoɔ no kaa sɛ, “Yei ne me onipadua a mede rema mo. Monnye nni. Ɛda biara a mobɛdi saa burodo yi bi no, momfa nkae me.”\n20Saa ara nso na adidie no akyi no, ɔfaa kuruwa kaa sɛ, “Kuruwa yi ne me mogya a merehwie agu ama mo sɛ apam foforɔ a wɔnam so bɛgye mo nkwa. 21Nanso, mo a mo ne me te adidiiɛ ha yi mu baako na ɔbɛyi me ama. 22Ɛtwa sɛ Onipa Ba no wu, sɛdeɛ Onyankopɔn ahyehyɛ no, nanso deɛ ɔbɛyi no ama no deɛ, ɔnnue.” 23Asuafoɔ no bisabisaa wɔn ho wɔn ho, pɛɛ sɛ wɔhunu wɔn mu deɛ ɔbɛyi no ama no.\nYesu Kasa Tia Ahomasoɔ\n24Asuafoɔ no gyee wɔn ho akyinnyeɛ pɛɛ sɛ wɔhunu wɔn mu deɛ ɔbɛyɛ kɛseɛ wɔ Onyankopɔn Ahennie a ɛbɛba no mu. 25Yesu teeɛ no, ɔkaa sɛ, “Ewiase deɛ, atumfoɔ hyɛ wɔn a wɔdi wɔn so no so ma wɔn nso a wɔhyɛ wɔn so no nso bu wɔn sɛ wɔn adɛɛfoɔ. 26Nanso, mo deɛ, deɛ ɔpɛ sɛ ɔyɛ mo so panin no nyɛ sɛ mo mu akumaa, na deɛ ɔdi mo so no nso nyɛ mo mu ɔsomfoɔ. 27Merebisa mo sɛ, nnipa baanu yi mu hwan na ɔdi ne yɔnko so, deɛ ɔte adidipono ho anaa deɛ ɔsom deɛ ɔte adidipono no ho no? Nanso, me deɛ, mewɔ mo mu sɛ mo ɔsomfoɔ. 28Me ne mo na afa ɔhaw ne amaneɛ mu a, moda so ne me nam. 29Mʼagya de Ahennie no ama me. Saa ara nso na mede rema mo. 30Na mo ne me ato nsa adidi, na moatumi abu Israel mmusuakuo dumienu no atɛn.”\nPa A Wɔpa Yesu\n31Afei, Awurade kaa sɛ, “Simon, Simon! Monhwɛ yie na ɔbonsam pɛ sɛ ɔsɔ mo hwɛ. 32Nanso, wo Simon deɛ, masrɛ ama wo, sɛdeɛ ɛbɛyɛ a, wobɛkɔ so agye me adi. Sɛ wonu wo ho sane ba me nkyɛn a, hyɛ wo nuanom no gyidie mu den.”\n33Petro buaa no sɛ, “Awurade, ɛyɛ me pɛ sɛ me ne wo bɛda afiase, na sɛ ɛyɛ owu mpo nso a, me ne wo bɛwu.”\n34Yesu nso buaa no sɛ, “Petro, mereka akyerɛ wo sɛ, ɛnnɛ akokɔ remmɔn na woapa me mprɛnsa.”\n35Afei, Yesu bisaa nʼasuafoɔ no sɛ, “Ɛberɛ a mesomaa mo a na monkura sikabɔtɔ anaa akwantubɔtɔ na monhyɛ mpaboa no, biribi ho hiaa mo anaa?”\nAsuafoɔ no buaa no sɛ, “Dabi, biribiara ho anhia yɛn.”\n36Yesu ka kyerɛɛ wɔn sɛ, “Afei deɛ, deɛ ɔwɔ sika no, ɔmfa; deɛ ɔwɔ akwantubɔtɔ no nso, ɔmfa. Deɛ ɔnni akofena no ntɔn ne ntoma mfa nkɔtɔ bi. 37Na berɛ aduru sɛ, nkɔm a wɔhyɛ faa me ho sɛ, ‘Wɔbɛkan no afra nnebɔneyɛfoɔ mu’ no bɛba mu. Ɛsɛ sɛ nkɔm biara a wɔahyɛ afa me ho no ba mu.”\n38Asuafoɔ no ka kyerɛɛ Yesu sɛ, “Awurade, yɛwɔ akofena mmienu wɔ ha.”\nYesu buaeɛ sɛ, “Ɛyɛ, ɛno ara dɔɔso.”\nNgo Bepɔ So Mpaeɛbɔ\n39Yesu ne nʼasuafoɔ no firii kuro no mu kɔɔ Ngo Bepɔ no so sɛdeɛ ɔtaa yɛ no, na nʼasuafoɔ no ka ne ho. 40Wɔduruu hɔ no, ɔka kyerɛɛ nʼasuafoɔ no sɛ, “Mommɔ mpaeɛ na moankɔ sɔhwɛ mu.” 41Afei, ɔtwee ne ho firii asuafoɔ no ho kɔɔ nkyɛn baabi kɔkotoeɛ, bɔɔ mpaeɛ sɛ, 42“Agya, sɛ ɛyɛ wo pɛ a, ma saa amanehunu a ɛreba me so yi ntwa me ho nkɔ, nanso ɛnyɛ deɛ mepɛ, na deɛ wopɛ na ɛnyɛ” 43Ɔgu so rebɔ mpaeɛ no, ɔbɔfoɔ firi ɔsoro bɛhyɛɛ no den. 44Esiane sɛ na Yesu ho yera no wɔ Honhom mu no enti, ɔmaa ne mpaeɛbɔ mu yɛɛ den maa ne ho fifire yɛɛ sɛ mogya ntowantowa sosɔ guu fam.\n45Mpaeɛbɔ no akyi no, ɔkɔɔ asuafoɔ no nkyɛn kɔtoo wɔn sɛ awerɛhoɔ ne ɔbrɛ enti, wɔadeda. 46Ɔkɔtoo wɔn sɛ wɔadeda no, ɔkaa sɛ, “Hwɛ! Moadeda? Monsɔre na mommɔ mpaeɛ na moankɔ sɔhwɛ mu.”\n47Yesu gu so rekasa no, nnipadɔm bi a Yuda Iskariot a ɔyɛ asuafoɔ dumienu no mu baako di wɔn anim, baa ne so. Yuda Iskariot twe bɛn Yesu yɛɛ no atuu. 48Yesu bisaa no sɛ, “Yuda, ɔdɔ nsɛnkyerɛnneɛ yi so na wonam reyi Onipa Ba no ama?”\n49Ɛberɛ a asuafoɔ a wɔwɔ ne ho no hunuu deɛ ɛreba no, wɔbisaa no sɛ, “Awurade, yɛntwitwa wɔn akofena anaa?” 50Asuafoɔ no mu baako twaa Ɔsɔfopanin no ɔsomfoɔ no aso nifa.\n51Yesu ampɛ deɛ osuani no yɛeɛ no enti, ɔka kyerɛɛ wɔn sɛ, “Monnyae deɛ mopɛ sɛ moyɛ no.” Ɔfaa ɔsomfoɔ no aso no de taree hɔ bio.\n52Yesu bisaa asɔfoɔ mpanin ne asɔredan sohwɛfoɔ mpanin ne Yudafoɔ mpanimfoɔ ne asomfoɔ a wɔbaa ne so no sɛ, “Meyɛ odwotwafoɔ na mode akofena ne nkontimmaa aba me so? 53Ɛberɛ a na me ne mo wɔ asɔredan mu no, moankye me; afei na mo berɛ aso a ɔbonsam nam ne tumi so reyɛ adwuma ampa.”\n54Afei, wɔkyeree Yesu de no kɔɔ Ɔsɔfopanin efie. Ɛberɛ a wɔde no rekɔ no, Petro gyee ne ho kaa akyi. 55Petro duruu Ɔsɔfopanin no efie hɔ no, na asraafoɔ no asɔ ogya wɔ adihɔ hɔ a wɔreto; ɔno nso kɔtoo bi. 56Abaayewa bi hunuu Petro sɛ ɔreto ogya no bi no, ɔhwɛɛ no dinn kaa sɛ, “Saa ɔbarima yi yɛ Yesu akyidifoɔ no mu baako.”\n57Petro sanee sɛ, “Awuraa, mennim saa ɔbarima yi baabiara.”\n58Ankyɛre koraa na obi foforɔ nso hunuu no kaa sɛ, “Woyɛ nʼakyidifoɔ no mu baako.”\nPetro buaa no sɛ, “Dabi, menka wɔn ho.”\n59Ɛbɛyɛ dɔnhwereɛ akyi no, obi foforɔ nso sane hunuu no ka sii so dua sɛ, “Akyinnyeɛ biara nni ho sɛ saa damfo yi ka Yesu asuafoɔ no ho, ɛfiri sɛ, ɔno nso yɛ Galileani, na ne kasa koraa da no adi.”\n60Petro sanee ne mprɛnsa so sɛ, “Owura, asɛm a woreka yi nyɛ nokorɛ.” Nʼano ansi koraa na akokɔ bɔneeɛ. 61Saa ɛberɛ no ara mu na Yesu twaa nʼani hwɛɛ Petro anim. Ɛhɔ ara na Petro kaee asɛm a Yesu ka kyerɛɛ no sɛ, “Ɛnnɛ, akokɔ remmɔn na woapa me mprɛnsa” no, 62Petro de awerɛhoɔ firii adi kɔsuiɛ.\n63Mmarima a na wɔrewɛn Yesu no dii ne ho fɛw, kyekyeree nʼani, bobɔɔ no, 64sane bisaa no sɛ, “Odiyifoɔ, hwan na ɔbɔɔ wo? Kyerɛ yɛn.” 65Wɔkɔɔ so yeyaa no kaa abususɛm ahodoɔ guu ne so.\nYesu Gyina Badwafoɔ Anim\n66Adeɛ kyeeɛ no, Yudafoɔ mpanin ne Atwerɛsɛm no akyerɛkyerɛfoɔ no hyiaeɛ maa wɔde Yesu baa wɔn anim 67bisaa no sɛ, “Sɛ wone Kristo no a, ka kyerɛ yɛn.”\nYesu buaa wɔn sɛ, “Sɛ meka sɛ mene Kristo no a, morennye nni, 68na sɛ mebisa mo nso a, moremmua me. 69Na ɛfiri saa ɛberɛ yi mobɛhunu Onipa Ba no sɛ ɔte Onyame Otumfoɔ no nifa so.”\n70Ɔkaa saa no, wɔn nyinaa bisaa no bio sɛ, “Ɛnneɛ na wone Onyankopɔn Ba no anaa?”\nƆbuaa wɔn sɛ, “Deɛ moreka no yɛ nokorɛ.”\n71Yei ma wɔkaa sɛ, “Adanseɛ bɛn na ɛhia yɛn bio? Yɛate afiri ɔno ankasa anom.”\nASCB : Luka 22


तीतॉस 1 HCV – Tito 1 ASCB | Biblica\nतीतॉस 1 HCV – Tito 1 ASCB\n1Nwoma yi firi Onyankopɔn ɔsomfoɔ ne Yesu Kristo somafoɔ Paulo nkyɛn. Wɔyii me na wɔsomaa me sɛ memmɛboa nhyɛ nnipa a Onyankopɔn ayi wɔn no gyidie mu den na menkyerɛkyerɛ wɔn nokwasɛm a ɛde nyamesuro ba, 2a ne nnyinasoɔ yɛ nkwa a ɛnni awieeɛ no. Onyankopɔn a ɔnni atorɔ no hyɛɛ yɛn asetena yi ho bɔ ansa na ɔrefiri ewiase ase; 3na ɛberɛ a ɛsɛ mu no, ɔdaa asɛm no a daa yɛka ho asɛm no adi. Onyankopɔn a ɔyɛ yɛn Agyenkwa na wafrɛ me sɛ menyɛ adwuma a ɔde ahyɛ me nsa yi.\n4Meretwerɛ akɔma me ba Tito afa gyidie baako a yɛn nyinaa kura mu no ho:\nAdom ne asomdwoeɛ a ɛfiri Agya Onyankopɔn ne Kristo Yesu, yɛn Agyenkwa no nka wo!\n5Megyaa wo Kreta sɛdeɛ ɛbɛyɛ a wobɛtoto nneɛma a aka no pɛpɛɛpɛ na wayi mpanimfoɔ atuatua asafo a ɛwɔ kuro biara mu no ano. 6Kae mmara a mehyɛ maa wo no. Ɔpanin yɛ obi a ne ho nni asɛm na ɔwɔ yere baako na ne mma yɛ agyidifoɔ a wɔmmɔ ahohwi bra, na wɔnyɛ asoɔden nso. 7Ɛnsɛ sɛ mfomsoɔ biara ba ɔpanin no ho ɛfiri sɛ, Onyame adwuma hyɛ ne nsa. Ɛnsɛ sɛ ɔyɛ ahomasoɔ, anaa obi a ne bo nkyɛre fu anaa ɔkɔwensani anaa basabasayɛfoɔ anaa sikanibereɛfoɔ. 8Ɛsɛ sɛ ɔyɛ obi a ɔpɛ ahɔhoyɛ na nʼani gye deɛ ɛyɛ ho na nʼadwenem da hɔ na ɔtene na ɔyɛ kronn na ɔwɔ ahohyɛsoɔ. 9Ɛsɛ sɛ ɔsɔ asɛm no mu denden sɛdeɛ wɔkyerɛɛ no no. Sɛ ɛba saa a, ɔbɛtumi ahyɛ afoforɔ den wɔ saa nkyerɛkyerɛ pa no mu, na wada wɔn a wɔtia asɛm no mu no nso mfomsoɔ adi.\n10Nnipa pii wɔ hɔ a wɔsɔre tia na wɔnam wɔn nkwaseasɛm so daadaa afoforɔ, ne titire no, wɔn a wɔfiri twetiatwasom no mu. 11Ɛsɛ sɛ wosi wɔn nkyerɛkyerɛ no ano ɛfiri sɛ, wɔnam wɔn nkyerɛkyerɛ bɔne no so ma ntoto ba mmusua mu nam so de pɛ sika. 12Mpo Kreta adiyifoɔ no mu baako kaa sɛ, “Kretafoɔ no yɛ atorofoɔ, mmoa atirimuɔdenfoɔ ne akwadwofoɔ adidifoɔ.” 13Na asɛm a ɔkaeɛ no yɛ nokorɛ. Esiane saa enti, ɛsɛ sɛ moka wɔn anim yie sɛdeɛ ɛbɛyɛ a wɔbɛnya gyidie pa, 14na wɔantena ase amma twetiatwa atorɔsɛm ne nhyɛ a ɛfiri nnipa a wɔapo nokorɛ no. 15Biribiara yɛ kronn ma wɔn a wɔyɛ kronn no, nanso biribiara nyɛ kronn mma wɔn a wɔn ho agu fi na wɔnni gyidie, ɛfiri sɛ, wɔn adwene ne wɔn atiboa ho agu fi. 16Wɔka sɛ wɔnim Onyankopɔn, nanso wɔn nneyɛeɛ nkyerɛ saa. Wɔyɛ nnipa a obiara tan wɔn, na wɔyɛ asoɔdenfoɔ a wɔntumi nyɛ ade pa biara.\nASCB : Tito 1


Nnwom 102 | Intanɛt So Bible| Wiase Foforɔ Nkyerɛaseɛ\nMmɔborɔwa a wayɛ hahaaha mpaebɔ\n‘Mayɛ sɛ anomaa a ɔno nko ara si baabi mmɔbɔmmɔbɔ’ (7)\n‘Me nna yɛ sunsuma a ɛretwam akɔ’ (11)\n“Yehowa bɛsan akyekye Sion” (16)\nYehowa wɔ hɔ daa (26, 27)\nMmɔborɔni mpaebɔ; oyi ne komam dadwen adi kyerɛ Yehowa bere a wayɛ hahaaha* no.+ 102 O Yehowa, tie me mpaebɔ;+Ma me sufrɛ nnu w’anim.+ 2 Mekɔ ahohia mu a, mfa w’anim nhintaw me.+ Yɛ aso ma me;*Mefrɛ wo a, gye me so ntɛm.+ 3 Efisɛ me nna retwam kɔ te sɛ wusiw,Na me nnompe ahyehyew sɛnea ogya yɛ muka mu no.+ 4 Me koma ayɛ sɛ wura a atwintwam;+Me werɛ fi mpo sɛ medidi. 5 M’apinisi nti,+Mafɔn ara ma aka me nnompe.+ 6 Mayɛ sɛ nsu so dabodabo a watew ne ho kɔ akyirikyiri.Mete sɛ ɔpatu ketewa a ɔnenam amamfo so. 7 M’ani gu so saa ara;*Mayɛ sɛ anomaa a ɔno nko ara si ɔdan so mmɔbɔmmɔbɔ.+ 8 M’atamfo twa me adapaa daa nyinaa.+ Wɔn a wodi me ho fɛw* no de me din dome nkurɔfo. 9 Nsõ na abɛyɛ m’aduan,*+Na nisu afra m’anonne,+ 10 Efisɛ wo bo afuw me, na w’ani abere me so;Womaa me so, na wotow me kyenee. 11 Me nna ayɛ sɛ sunsuma a ɛretwam akɔ,+Na meretwintwam sɛ wura.+ 12 Nanso wo, Yehowa de, wowɔ hɔ daa,+Na wubegye din* wɔ awo ntoatoaso nyinaa mu.+ 13 Wobɛsɔre, na wubehu Sion mmɔbɔ,+Efisɛ bere aso sɛ wodom no;+Bere a woahyɛ no aso.+ 14 Wo nkoa nni kurow no abo ho agoru koraa,+Na emu mfuturu mpo som bo ma wɔn.+ 15 Amanaman no besuro Yehowa din,Na asaase so ahemfo nyinaa besuro w’anuonyam.+ 16 Yehowa bɛsan akyekye Sion;+Obeyi ne ho adi n’anuonyam mu.+ 17 Ɔbɛyɛ aso atie ohianiwa mpaebɔ,+Na ɔremmu ne mpaebɔ animtiaa.+ 18 Wɔakyerɛw eyi ato hɔ ama nkyirimma,+Sɛnea ɛbɛyɛ a nnipa a wɔbɛba daakye* beyi Yah ayɛ. 19 Yehowa wɔ ne kronkronbea a ɛwɔ soro hɔ no, na ɔhwɛ fam;+Ofi sorosoro hɔ hwɛ asaase so; 20 Ɔpɛ sɛ otie nea ɔda afiase apinisi,+Na ogye wɔn a wɔabu wɔn kumfɔ no;+ 21 Ɛno bɛma nkurɔfo abɔ Yehowa din wɔ Sion,+Na wɔayi no ayɛ wɔ Yerusalem; 22 Ɛbɛyɛ bere a aman ne ahenniBoaboa wɔn ho ano som Yehowa no.+ 23 Ɔmaa m’ahoɔden sae prɛko pɛ;Otwaa me nna so. 24 Mekae sɛ: “O me Nyankopɔn,Wo a wowɔ hɔ awo ntoatoaso nyinaa mu,Nkyɛ me nkwa nna mu nyi me mfi hɔ.+ 25 Teteete na wotoo asaase fapem;Ɔsoro yɛ wo nsa ano adwuma.+ 26 Ne nyinaa betwam, nanso wo de, wowɔ hɔ daa;Ne nyinaa bɛyɛ dedaw te sɛ ataade. Wobɛsesa ne nyinaa te sɛ ataade, na ebetwam akɔ. 27 Wo de, wonsesa da, na wo mfe remma awiei da.+ 28 W’asomfo mma bɛtena ase dwoodwoo,Na wɔn asefo betim wɔ w’anim.”+\n^ Anaa “bere a wabotow.”\n^ Anaa “Bɔ wo mu ase na tie me.”\n^ Ebetumi nso akyerɛ, “Matwintwam.”\n^ Anaa “Wɔn a wɔtweetwee me.”\n^ Nt., “me paanoo.”\n^ Nt., “wo nkae bɛtena hɔ.”\n^ Nt., “ɔbɛbɔ wɔn aba wiase daakye.”


Romerne 1 LB – Romafoɔ 1 ASCB | Biblica\nRomerne 1 LB – Romafoɔ 1 ASCB\n1Nnwoma yi firi me, Paulo, Yesu Kristo ɔsomfoɔ a wɔayi me sɛ ɔsɛnkafoɔ a wɔasoma me sɛ menkɔka Onyankopɔn asɛmpa no nkyɛn. 2Wɔnam Onyankopɔn adiyifoɔ so dii kan hyɛɛ asɛmpa no ho nkɔm wɔ Apam Dada no mu. 3Saa bɔhyɛ yi fa ne Ba Yesu Kristo a ɔyɛ yɛn Awurade a ɔba ma wɔwoo no sɛ akɔkoaa too Ɔhene Dawid abusua mu no ho. 4Na Honhom Kronkron da no adi pefee sɛ Yesu Kristo yɛ Onyankopɔn Ba, ɛfiri sɛ, wɔnyanee no firii awufoɔ mu. 5Ɛnam Kristo so enti na Onyankopɔn maa meyɛɛ ɔsomafoɔ maa Kristo, sɛdeɛ nnipa nyinaa nam gyidie so bɛyɛ ɔsetie ama Onyankopɔn. 6Mo a mowɔ Roma a Onyankopɔn afrɛ mo sɛ mommɛyɛ Kristo akyidifoɔ no nso, moka ho bi.\n7Ɛno enti, meretwerɛ mo a mowɔ Roma nyinaa a Onyankopɔn dɔ mo na wafrɛ mo sɛ mommɛyɛ nʼakyidifoɔ no:\nAdom ne asomdwoeɛ a ɛfiri yɛn agya Onyankopɔn ne Awurade Yesu Kristo nka mo.\n8Ansa na mɛka biribiara no, menam Yesu Kristo so da me Onyankopɔn ase ma mo nyinaa, ɛfiri sɛ mo gyidie a mowɔ no aduru ewiase afanan nyinaa. 9Onyankopɔn a mede mʼakoma nyinaa som no, na menam asɛmpa a menam ne Ba so ka no nim sɛ, deɛ meka no yɛ nokorɛ. Onyankopɔn nim sɛ mekae mo daa. 10Ɛberɛ biara a mebɔ mpaeɛ no, mesrɛ Awurade sɛ ɔmmoa mma mentumi mmɛsra mo seesei ara.\n11Ɛfiri sɛ, mepere mehwehwɛ sɛ, mɛhunu mo na maboa mo ama moanya Onyankopɔn honhom mu nhyira na ahyɛ mo den. 12Deɛ mekyerɛ ne sɛ, me ne mo nyinaa bɛnya honhom mu ahoɔden ɛberɛ korɔ mu a yɛde bɛhyɛ yɛn ho yɛn ho gyidie mu den. 13Me nuanom, monkae sɛ ɛberɛ biara a mɛyɛ mʼadwene sɛ merebɛsra mo no, na biribi abɛbɔ mu. Mepɛ sɛ mesakra nnipa adwene wɔ mo mu sɛdeɛ mayɛ wɔ amanamanmufoɔ mu no.\n14Mo ne obiara, wɔn a wɔn ani ate ne wɔn a wɔn ani nteeɛ, wɔn a wɔasua adeɛ ne wɔn a wɔnsuaa adeɛ nyinaa ho asɛm yɛ mʼasodie. 15Ɛno enti, mede mʼahoɔden a mewɔ nyinaa aboa me ho sɛ mɛba mo nkyɛn wɔ Roma abɛka Onyankopɔn asɛmpa no akyerɛ mo.\n16Mʼani nwu Asɛmpa no ho, ɛfiri sɛ ɛyɛ Onyankopɔn tumi a ɔnam so gye wɔn a wɔwɔ gyidie nyinaa nkwa; Yudafoɔ kane ɛnna amanamanmufoɔ no nso. 17Asɛmpa no kyerɛ yɛn sɛdeɛ Onyankopɔn ma yɛyɛ ateneneefoɔ, na ɛnam gyidie so na wama yɛayɛ saa. Sɛdeɛ Atwerɛsɛm no ka no, ɔteneneeni firi gyidie mu bɛnya nkwa.\n18Onyankopɔn da nʼabufuo adi firi ɔsoro de tia nnebɔneyɛfoɔ nyinaa ne nnipa a wɔde nokorɛ no hinta afoforɔ no. 19Ɛfiri sɛ Onyankopɔn ada ne nokwasɛm no adi wɔ wɔn mu, na ɔde ne ho nimdeɛ ahyɛ wɔn akoma mu. 20Ɛfiri ɛberɛ a Onyankopɔn bɔɔ ewiase no, ne tumi a ɛwɔ hɔ daa no ne ne nyamesu no ada adi. Nnipa nam Onyankopɔn abɔdeɛ so tumi hunu saa nneɛma yi, enti wɔnni anoyie biara.\n21Wɔnim Onyankopɔn, nanso wɔmfa ne anidie a ɛfata no no mma no na wɔnna no ase nso. Ayɛ saa ma wɔn adwene mu nnɔ na esum aduru mu. 22Wɔka sɛ wɔyɛ anyansafoɔ nanso wɔyɛ nkwaseafoɔ. 23Ɛsɛ sɛ wɔsom Onyankopɔn onimuonyamfoɔ a ɔte hɔ daa no, wɔfaa nnua ne aboɔ yɛɛ ahoni te sɛ nnomaa, mmoadoma, awɔ ne nnipa somm wɔn.\n24Ɛno enti, Onyankopɔn gyaa wɔn maa afideɛ a ɛfiri wɔn akoma mu, ɛno enti, wɔne wɔn ho wɔn ho yɛɛ aniwudeɛ nso. 25Wɔde Onyankopɔn ho nokwasɛm no sesaa atorɔsɛm na wɔsomm abɔdeɛ sene Ɔbɔadeɛ a daa wɔkamfo no no. Amen.\n26Esiane saa enti, Onyankopɔn gyaa wɔn maa honam mu akɔnnɔ a ɛyɛ aniwudeɛ. Na mpo wɔn mmaa fa wɔn yɔnkonom mmaa. 27Saa ara nso na na mmarima ne mmaa nna, na mmom, bɔne akɔnnɔ hyɛɛ wɔn maa wɔne wɔn ho wɔn ho daeɛ nam so nyaa akatua a ɛsɛ wɔn.\n28Esiane sɛ nnipa poo Onyankopɔn ho nokorɛ no enti, wɔfaa wɔn adwemmɔne so yɛɛ nneɛma a ɛnsɛ sɛ wɔyɛ mmom. 29Amumuyɛ ahodoɔ nyinaa, bɔne, anibereɛ ne nnebɔne hyɛɛ wɔn ma. Nitan, awudie, akasakasa, nsisie ne ɔbra bɔne nso ka ho. Wɔdii nsekuro, 30kaa nsɛm a ɛmfata faa afoforɔ ho; wɔkyirii Onyankopɔn; wɔyɛɛ atutupɛ, ahantan ne ahomasoɔ. Na daa wɔdwene sɛ wɔbɛyɛ bɔne. Wɔantie wɔn awofoɔ asɛm. 31Na wɔnni suban; na wɔnni wɔn bɔhyɛ so; na wɔnni ayamyɛ ne ahummɔborɔ ma afoforɔ. 32Na wɔnim sɛ Onyankopɔn mmara kyerɛ sɛ nnipa a wɔtena ase saa kwan so no sɛ owuo. Nanso wɔnko ara anyɛ saa afideɛ no, na mmom, wɔpenee afoforɔ a wɔyɛɛ saa bɔne korɔ no ara bi no so.\nASCB : Romafoɔ 1


Luka 17 NA-TWI - Bɔne, gyidi ne asɛde - Da bi Yesu ka - Bible Gateway\nLuka 17 Nkwa Asem (NA-TWI)\n17 Da bi Yesu ka kyerɛɛ n’asuafo no se, “Ɛyɛ dɛn ara a sɔhwɛ a ɛde onipa kɔ bɔne mu no bɛba, nanso onipa a ɛnam no so bɛba no, onnue. 2 Eye ma saa onipa no sɛ wɔde ɔbo a emu yɛ duru bi bɛsɛn ne kɔn mu atow no akyene po mu sen sɛ ɔbɛto nkumaa yi mu baako hintidua ama wayɛ bɔne. 3 Enti monhwɛ mo ho so yiye. Sɛ wo nua fom wo a, ka n’anim na sɛ onu ne ho a, fa ne bɔne kyɛ no. 4 Sɛ nso ɔfom wo mpɛn ason da koro na mpɛn dodow a ɔfom wo no nyinaa, ɔde ahonu srɛ wo a, fa kyɛ no.”


Honhom no Aba—Ɔdɔ\nƆwɛn-Aban—Nea Adesua Nsɛm Wom | August 2017\nKENKAN WƆ Afrikaans Albanian Amharic Amis Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Czech Sign Language Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nƆdɔ—Ɛyɛ Suban Pa\nYEHOWA de ne honhom kronkron kaa ɔsomafo Paulo ma ɔkyerɛw suban nkron bi ho asɛm. Honhom kronkron na ɛma obi da saa suban no adi. (Gal. 5:22, 23) Paulo kae sɛ saa suban pa yi na ɛka bom yɛ “honhom no aba.” * Ɛno na ɛma yehu sɛ obi wɔ “nipasu foforo” no. (Kol. 3:10) Sɛ wugugu dua bi so nsu daa a, ɛsow aba. Saa ara na sɛ honhom kronkron yɛ adwuma wɔ obi asetena mu a, ɔbɛda honhom aba no adi.—Dw. 1:1-3.\nHonhom no aba fã a edi kan a Paulo bɔɔ din ne ɔdɔ. Ɛyɛ suban pa. Adɛn nti na ɛyɛ suban pa? Paulo kae sɛ, sɛ onni dɔ a, ‘ɔnsɛ hwee.’ (1 Kor. 13:2) Dɛn paa ne ɔdɔ? Yɛbɛyɛ dɛn ada no adi da biara da?\nNEA ƐKYERƐ SƐ OBI WƆ ƆDƆ\nƐyɛ den sɛ yebetumi akyerɛkyerɛ sɛnea ɔdɔ te mu pɛpɛɛpɛ. Nanso Bible ma yehu nea ɛkyerɛ sɛ obi wɔ ɔdɔ. Nhwɛso bi ni. Bible ka sɛ ɔdɔ wɔ “abodwokyɛre na ne yam ye.” Bio nso, “edi nokware ho ahurusi,” na “ɛtɔ ne bo ase biribiara mu, egye biribiara di, ɛwɔ biribiara mu anidaso, na egyina biribiara ano.” Obi a ɔwɔ ɔdɔ no, ɔwɔ tema ma afoforo paa, odwen wɔn ho, na ɔyɛ yɔnko pa. Nanso sɛ obi yɛ ahoɔyaw, ɔyɛ ahantan, ɔyɛ nneɛma a ɛho ntew, ɔyɛ pɛsɛmenkominya, ɔde afoforo ho nsɛm hyɛ ne mu, na ɔmfa bɔne mfiri a, ɛnde na onni dɔ. Yɛmpɛ sɛ yɛda subammɔne a ɛtete saa no bi adi, na mmom yɛpɛ sɛ yɛda ɔdɔ kann adi. Ɔdɔ a ɛte saa deɛ, “ɛnhwehwɛ nea n’ankasa hia.”—1 Kor. 13:4-8.\nYEHOWA NE YESU AKYERƐ SƐNEA YƐDA ƆDƆ KANN ADI\nBible ka sɛ “Onyankopɔn ne dɔ.” Yɛka obi a ɔwɔ ɔdɔ paa a, ɔne Yehowa. (1 Yoh. 4:8) Yehowa nnwuma ne ne nneyɛe nyinaa kyerɛ sɛ ɔwɔ ɔdɔ. Yehowa somaa Yesu ma obehuu amane na owu maa yɛn. Wei ne ɔdɔ a ɛsen biara a Yehowa ada no adi akyerɛ adesamma. Ɔsomafo Yohane kyerɛwee sɛ: “Eyi mu na woyii Onyankopɔn dɔ adi wɔ yɛn ho, efisɛ Onyankopɔn somaa ne Ba a ɔwoo no koro no baa wiase sɛ yɛmfa ne so nnya nkwa. Eyi mu na ɔdɔ no wɔ, ɛnyɛ sɛ yɛn na yɛdɔɔ Onyankopɔn, na mmom ɔno na ɔdɔɔ yɛn na ɔsomaa ne Ba bae sɛ ɔmfa ne nkwa mmɛbɔ afɔre mpata mma yɛn bɔne.” (1 Yoh. 4:9, 10) Onyankopɔn dɔ nti, yebetumi anya bɔne fafiri, anidaso, ne nkwa.\nYesu fi ne pɛ mu de ne nkwa bɔɔ afɔre de yɛɛ Onyankopɔn apɛde. Ɛno kyerɛ sɛ ɔdɔ adesamma. Paulo kyerɛwee sɛ: ‘Yesu ka sɛ: “Hwɛ! Maba sɛ merebɛyɛ w’apɛde.” Saa “apɛde” no nti wɔnam Yesu Kristo nipadua a wɔde mae prɛko no so atew yɛn ho.’ (Heb. 10:9, 10) Onipa biara nni hɔ a obetumi ada ɔdɔ kɛse a ɛte saa adi. Yesu kae sɛ: “Obiara nni ɔdɔ a ɛsen eyi, sɛ obi de ne kra bɛto hɔ ama ne nnamfo.” (Yoh. 15:13) Ɔdɔ a Yehowa ne Yesu ada no adi akyerɛ yɛn no, nnipa a yɛnyɛ pɛ betumi asuasua anaa? Aane! Ma yɛnhwɛ sɛnea yebetumi ayɛ saa.\n“MONKƆ SO NNANTEW ƆDƆ MU”\nPaulo tu yɛn fo sɛ: ‘Munsuasua Onyankopɔn sɛ mma adɔfo, na monkɔ so nnantew ɔdɔ mu sɛnea Kristo nso dɔɔ yɛn na ɔde ne ho maa yɛn no.’ (Efe. 5:1, 2) Sɛ yɛda ɔdɔ adi wɔ yɛn asetenam biribiara mu a, ɛkyerɛ sɛ ‘yɛkɔ so nantew ɔdɔ mu.’ Ɛnyɛ yɛn ano kɛkɛ na yɛde ka sɛ yɛwɔ ɔdɔ na mmom yɛde yɛn nneyɛe nso kyerɛ saa. Yohane kae sɛ: “Mma nkumaa, mommma yɛmmfa ano anaa tɛkrɛma nnnɔ, na mmom yɛnyɛ no nneyɛe ne nokware mu.” (1 Yoh. 3:18) Ade baako ne sɛ, sɛ yɛdɔ Onyankopɔn ne yɛn yɔnko nipa a, ɛbɛka yɛn ama yɛaka “ahenni ho asɛmpa” no akyerɛ wɔn. (Mat. 24:14; Luka 10:27) Sɛ yɛwɔ abodwokyɛre anaa abotare, yɛn yam ye, na yɛde bɔne firi a, ɛno nso kyerɛ sɛ yɛnantew ɔdɔ mu. Enti Bible tu yɛn fo sɛ: “Sɛnea Yehowa de afiri mo no, mo nso monyɛ saa ara.”—Kol. 3:13.\nSɛ yetu afoforo fo anaa yɛteɛ wɔn so a, ɛnkyerɛ sɛ yenni dɔ. Ɛho nhwɛso ni. Awofo bi wɔ hɔ a, sɛ wɔn ba resu na wɔpɛ sɛ abofra no gyae su a, nea abofra no bɛka biara, wɔyɛ ma no. Nanso awofo a wɔdɔ wɔn ba paa deɛ, sɛ ehia sɛ wɔde wɔn nan si fam a, wɔyɛ saa. Ɛwom, Onyankopɔn ne dɔ deɛ, nanso “nea Yehowa dɔ no na ɔteɛ no so.” (Heb. 12:6) Sɛ yɛnantew ɔdɔ mu a, yɛn nso yɛde nteɛso a ɛfata bɛma bere a ɛho hia. (Mmeb. 3:11, 12) Nokwasɛm ne sɛ, sɛ yɛde nteɛso rema a, ɛsɛ sɛ yɛkae sɛ yɛn nso yɛyɛ abɔnefo na ɛnyɛ bere nyinaa na yetumi da ɔdɔ adi. Enti yɛn nyinaa betumi abɔ mmɔden ada ɔdɔ adi kɛse. Yɛbɛyɛ dɛn ayɛ saa? Ma yɛnhwɛ akwan mmiɛnsa a yɛbɛfa so ayɛ saa.\nYƐBƐYƐ DƐN ADA ƆDƆ ADI?\nNea edi kan, srɛ Onyankopɔn na ɔmma wo ne honhom. Ne honhom no bɛma woada ɔdɔ adi. Yesu kae sɛ Yehowa de “honhom kronkron bɛma wɔn a wobisa no.” (Luka 11:13) Sɛ yɛbɔ mpae hwehwɛ honhom kronkron na yɛbɔ mmɔden sɛ ‘yɛbɛkɔ so anantew honhom’ mu a, yɛbɛda ɔdɔ adi kɛse. (Gal. 5:16) Ɛho nhwɛso ni. Sɛ woyɛ asafo mu panyin a, wubetumi asrɛ sɛ honhom kronkron mmoa wo na sɛ woretu afoforo fo a, wode Kyerɛwnsɛm no ayɛ saa wɔ ɔdɔ mu. Anaa woyɛ ɔwofo a, wubetumi asrɛ Onyankopɔn sɛ ɔmma ne honhom mmoa wo mma wonteɛ wo mma so ɔdɔ mu, na ɛnyɛ abufuw so.\nNea ɛto so mmienu, bere mpo a afoforo hyɛɛ Yesu abufuw no, ɔdaa ɔdɔ adi. Susuw saa asɛm no ho yiye paa. (1 Pet. 2:21, 23) Sɛ afoforo hyɛ yɛn abufuw anaa wɔne yɛn anni no yiye a, saa bere no paa na ɛsɛ sɛ yesusuw nea Kristo yɛe no ho. Ɛba saa a, ɛsɛ sɛ yebisa yɛn ho sɛ, ‘Sɛ ɛyɛ Yesu a, dɛn na anka ɔbɛyɛ?’ Onuawa bi a ne din de Leigh hui sɛ, sɛ odi kan susuw saa asɛm yi ho ansa na wayɛ biribi a, ɛboa no paa. Ɔka sɛ: “Bere bi, obi a me ne no yɛ adwuma kyerɛw e-mail kekaa me ho nsɛm kyerɛɛ m’adwumamfo. Ɔkekaa m’adwuma nso ho nsɛm. Asɛm no hyee me paa. Nanso, mibisaa me ho sɛ, ‘Sɛ me ne saa nipa yi redi a, mɛyɛ dɛn asuasua Yesu?’ Bere a misusuw nea anka Yesu bɛyɛ ho wiei no, meyɛɛ m’adwene sɛ megyae asɛm no akyi di koraa. Akyiri yi, metee sɛ sɛɛ na yare bi reteetee nea me ne no yɛ adwuma no, na na onni ahotɔ koraa. Mihui sɛ ɛbɛyɛ sɛ wanhyɛ da na ɔkyerɛw asɛm a ɔkae no. Afei, misusuw nea Yesu yɛe bere a afoforo hyɛɛ no abufuw no ho. Ɛboaa me ma me nso medaa ɔdɔ a ɛte saa adi kyerɛɛ nea me ne no yɛ adwuma no. Nokwasɛm ne sɛ, sɛ yesuasua Yesu a, bere nyinaa yɛbɛda ɔdɔ adi.\nNea ɛto so mmiɛnsa, sua sɛ wubeyi wo yam ada ɔdɔ adi. Saa ɔdɔ yi na ɛma yehu wɔn a wɔyɛ Yesu akyidifo ankasa. (Yoh. 13:34, 35) Kyerɛwnsɛm no hyɛ yɛn nkuran sɛ yennya “adwene” a na Yesu wɔ no bi. Yɛn nti, “ogyaa biribiara mu” guu hɔ, na ofii soro baa asase so de ne ho too hɔ maa yɛn “kosii owu mu.” (Filip. 2:5-8) Sɛ yesuasua ɔdɔ a Kristo yii ne yam daa no adi no bi a, yɛn nsusuwii ne nea ɛwɔ yɛn komam bɛyɛ sɛ Kristo deɛ, na ɛbɛka yɛn ama yɛadwen afoforo ho kan. Sɛ yɛda ɔdɔ adi a, mfaso foforo bɛn na yebenya?\nYƐDA ƆDƆ ADI A, YENYA MFASO\nSɛ yɛda ɔdɔ adi a, ɛso mfaso dɔɔso. Ma yɛnhwɛ emu mmienu:\nYɛda ɔdɔ adi a, mfaso bɛn na yenya?\nƐMA YENYA ANUANOM WƆ WIASE BAABIARA: Esiane sɛ yɛdodɔ yɛn ho nti, yenim sɛ asafo biara a yɛbɛkɔ mu wɔ wiase baabiara no, yɛn nuanom mmarima ne mmea bɛyɛ yɛn awaawaa atuu. Yɛwɔ ‘anuanom wɔ wiase nyinaa’ a wɔdɔ yɛn. Nhyira kɛse bɛn ara ni! (1 Pet. 5:9) Sɛ ɛnyɛ Onyankopɔn nkurɔfo mu a, ɛhefa bio na yebehu ɔdɔ a ɛte saa?\nASOMDWOE: Sɛ ‘yɛne yɛn ho tena ɔdɔ mu’ a, ɛma “asomdwoe koroyɛ hama” tena yɛn mu. (Efe. 4:2, 3) Sɛ yɛkɔ asafo nhyiam, amansin ne amantam nhyiam a, yehu sɛ asomdwoe wɔ hɔ. Wunhu sɛ asomdwoe a ɛte saa da mu fua wɔ wiase a emu apaapae yi mu? (Dw. 119:165; Yes. 54:13) Sɛ yɛne afoforo tena asomdwoe mu a, yɛma wohu sɛ yɛdɔ wɔn paa, na ɛsɔ yɛn soro Agya no ani.—Dw. 133:1-3; Mat. 5:9.\n“ƆDƆ MA NKƆSO”\nPaulo kae sɛ: “Ɔdɔ ma nkɔso.” (1 Kor. 8:1) Saa asɛm no kyerɛ sɛn? Bere a ɔsomafo Paulo kyerɛw krataa a edi kan kɔmaa Korintofo no, ɔkyerɛɛ sɛnea ɔdɔ ma nkɔso wɔ ti 13. Wɔtaa frɛ saa ti no “Ɔdɔ Dwom.” Ade baako ne sɛ, sɛ obi wɔ ɔdɔ a, odwen nea eye ma afoforo ho. (1 Kor. 10:24; 13:5) Afei nso sɛ obi wɔ ɔdɔ a, odwen afoforo ho, ɔwɔ tema, abotare, ne ayamye. Enti ɛma ɔdɔ ne baakoyɛ tena mmusua ne asafo no mu.—Kol. 3:14.\nƆdɔ a yɛwɔ ma Onyankopɔn no, ɛno ne ade a ɛsom bo sen biara, na ɛhyɛ yɛn den. Ɔdɔ a ɛte saa boa ma yɛne nnipa a wofi mmusua, ne kasa nyinaa mu bom de “mmati koro” som Yehowa anigye mu. (Sef. 3:9) Ɔdɔ yɛ suban pa. Enti momma yensi yɛn bo sɛ yɛbɛda Onyankopɔn honhom kronkron aba no fã yi adi da biara da.\n^ nky. 2 Su ahorow a ɛka bom yɛ honhom aba no, nea edi kan na yɛresusuw ho yi. Yebesusuw nwɔtwe a aka no ho wɔ Ɔwɛn-Aban ahorow a ɛbɛba mu.\nWobɛtɔ Wo Bo Ase Atwɛn Anaa?\n‘Onyankopɔn Asomdwoe Boro Adwene Nyinaa So’\nASETENAM NSƐM Mafa Sɔhwɛ Mu Anya Nhyira Pii\nSɛnea Yebeyi Nipasu Dedaw no Agu a Yɛnkɔfa Bio\nSɛnea Yɛbɛhyɛ Nipasu Foforo no a Yɛrenyi Ngu Hɔ Da\nTETE WƆ BI KA “Da Bɛn na Yɛbɛyɛ Nhyiam Bio?”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2017\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM August 2017\nƆWƐN-ABAN—NEA ADESUA NSƐM WOM August 2017\nAnigye—Ɛyɛ Suban a Yenya Fi Onyankopɔn Hɔ\nAsomdwoe—Wobɛyɛ Dɛn Anya?\nAbotare—Animia a Yɛde Gyina Tebea Bi Ano\nAyamye—Suban a Yɛde Yɛn Kasa Ne Yɛn Nneyɛe Da No Adi\nPapayɛ—Wobɛyɛ Dɛn Asua?


Mpɔtɛm 1,521.11 km²(587.3039 sq mi) km²\nNnipa dodoɔ 12,400,232 ab. (2020)\nSão Paulo yε kuro a ɛwɔ Brazil anaafoɔ-apuei famu. Ɛno ne kuro a emu nnipa dɔɔso paa wɔ Brazil ne nea ɛtɔ so du-biako wɔ wiase nyinaa. Ɛsan ne kuro a wɔka Portuguese kasa no paa wɔ wiase nyinaa. Wɔde kuro no too Apostle Saint Paul a ofiri Tarsus. São Paulo ne kuro ɛtɔ so du-biako a ne GDP wɔ soro paa wɔ wiase nyinaa. Wei gyina hɔ ma Brazil GDP nyinaa ɔha mu nkyekyemu du ne ekyiripɔ nson, ne São Paulo man no nneɛma ne ndwuma ahorow a wɔyɛ no ɔha mu nkyekyemu eduasa-nsia.Kuropɔn yi mu na Brazil abansoro atenten paa bi te sɛ Mirante do Vale,Edificio Italia,Banespa North Tower ne abansoro atenten afoforɔ pii wɔ. São Paulo yɛ fie ma nkaedum,tete nneɛma akorae ne agorprama bi te sɛ Latin American Memorial, Ibirapuera Park, Sao Paulo Museum of Arts ne Museum of The Portuguese Language.Wɔyɛ dwumadie ahodoɔ bi te sɛ Sao Paulo Jazz Festival,Sao Paulo Art Biennial, the Brazzilian Grand Prix, Sao Paulo Fashion Week,the ATP Brasil Open ne Brasil Game Show.\nYudafoɔ a wɔwɔ Brazil no mu fa kɛseɛ no wɔ Sao Paulo.Wɔn dodoɔ yɛ mpem eduoson-nnum.Wɔ afe 2016 mu no, na nnipa a wɔwɔ Sao Paulo no ase firi aman ahodoɔ aha-mmienu so. Wɔfrɛ nnipa a wɔte kuro no mu no paulistanos. Sao Paulo kuro no nnyinasosɛm a ɛwɔ Latin kasa mu ne Non ducor,duco a ne nkyerɛasee ne ''Obi nni m'anim,midi anim''.\n1 Kasa a wɔka\n3 Abɔdeɛ mu nyansapɛ ne nfidiedwuma\n5 Baabi a minyaa mmoa firiiɛ\nKasa a wɔka[sesa]\nPortuguese ne kasa a wɔka wɔ São Paulo.Tete no,na wɔka Tupi kasa na na wɔde di dwa wɔ mmeae a sesei wɔfrɛ no São Vicente,São Paulo ne Tietê Asubɔnten.Wɔ Afeha a ɛtɔ so du-nson no mu no,na wɔka saa kasa yi paa wɔ São Paulo na ɛtrɛw kɔɔ nkuro afoforɔ a ɛwɔ Brazil so. Firi afe 1750 rekɔ no,ɔhene a ɔwɔ Pombal no hyɛ maa wɔn a woretu aba Brazil no de Portuguese kasa no bae na wofirii aseɛ kyerɛɛ kasa no wɔ skuul.Wei maa Portuguese kasa no besii Tupi kasa no ananmu. Esian sɛnea wɔn a wɔka kasa afoforɔ bi te sɛ Japanese, German,Spanish,Italian ne Arab atu abɛtena kuro no mu bebree no nti,saa kasa ahodoɔ yi anya nkɛntɛnsoɔ wɔ sɛnea wɔka Portuguese kasa no so.\nWuhu sɛnea Italian kasa no anya kasa so nkɛntɛnsoɔ wɔ mmeae a Italy foɔ te wɔ São Paulo te sɛ Bela Vista,Mooca,Brás ne Lapa. Beae foforɔ nso a wɔka kasa foforɔ paa ne mmeae a Asiafoɔ te.Sɛ wuyi Japanfoɔ a wɔte wɔn man mu no si nkyɛn a, São Paulo na Japanfoɔ wɔ paa wɔ wiase nyinaa.Ewom sɛ ɛnnɛ Japanfoɔ a wɔwɔ Brazil no mu dodoɔ no ara ka Portuguese kasa no deɛ nanso wɔn mu da so ara ka Japanese kasa no. Ebinom a wɔn ase firi China ne Korea da so ara tumi ka wɔn kurom kasa. Wokɔ kuro no fa baabi nso a, wobenya nkorɔfoɔ a wɔn ase firi Germany a wɔda so ka wɔn kurom kasa ,ɛnkanka wɔ beae a wɔfrɛ hɔ Brooklyn paulista.\nWobu São Paulo sɛ 'Brazil sikasɛm mu kuropɔn' esian sɛ ɛhɔ na sikakorabea ne sikasɛm ndwumakuo ahodoɔ pii adwumayɛbea ti wɔ.São Paulo ne kuro a ne GDP wɔ soro sen kuro biara wɔ Brazil ne nea ɛtɔ so du wiase nyinaa. Kuro no wɔ sikakorabea nkorabata ahodoɔ apem ne aha-nnum(1500) ne adetɔnbea ahodoɔ eduoson.\nBesi afe 2004 no, na São Paulo ne mansini a ɛtɔ so mmiɛnsa a ɛde nneɛma kɔ amanɔne paa wɔ Brazil sɛ wuyi Parauapebas,PA ne Rio de Janeiro a. Wɔ saa afe no mu no,sika a kuro no nya firii nneɛma a wɔde kɔ amanɔne no mu yɛ $7.32B(USD) a na ɛyɛ Brazil nneɛma a wɔtɔn wɔ amanɔne no nyinaa mu ɔha mu nkyekyemu mmiɛnsa ne ekyiripɔ mmienu(3.02%). Nneɛma nnum a edi kan a São Paulo de kɔ amanɔne dwa so ne adua(21%), esikire(19%), 'coffee'(6.5%), 'chemical wood pulp'(5.6%) ne eburo(4.4%). Wɔ afe 2020 mu no, sika kɔkɔɔ,edua,esikre,asaawa ne eburo na na ɛyɛ nneɛma nnum a edi kan a na kuro no de kɔ amanɔne dwa so.\nAmanɔne nnwumakuo a ɛwɔ Brazil no mu ɔha mu nkyekyemu eduosia-mmiɛnsa na wɔn adwumayɛbea ti wɔ São Paulo. Kuro no mu na Germany ndwumakuo wɔ paa wɔ wiase nyinaa ne beae a ɛtɔ mmienu a Swedish nnwumakuo wɔ paa.\nAbɔdeɛ mu nyansapɛ ne nfidiedwuma[sesa]\nSão Paulo yɛ beae a nnipa pii taa pɛ sɛ wobue nnwuma wɔ hɔ esian sɛ kuro no wɔ mmeae a wɔyɛ mpontunnwuma ho nhwehwɛmu ne suapɔn ahodoɔ a agye din wɔ mansini no mu.Aban a ɛwɔ ɔman no mu no de sika hyɛ Abɔdeɛ Mu Nyansapɛ, mfidiedwuma ne nimdeɛ foforɔ ho nhwehwɛmu a wɔyɛ wɔ kuro no mu no. Adwumakuo a ɛda saa sika yi a aban no de ba no ne Foundation to Research Support a ɛwɔ São Paulo.Wei ka nnwumakuo atitiriw a wɔhyɛ abɔdeɛ ho nyansapɛ ne mfidiedwuma ho nkuran wɔ ɔman no mu no ho.\nAfe 2010 mu no,berɛ a wɔkan nnipa wɔ kuro no mu no, wɔde too dwa sɛ, nnipa dodoɔ a wɔwɔ kuro no mu no nyinaa mu no, wɔn mu 24 781 288 a wɔyɛ nnipa dodoɔ no mu ɔha mu nkyekyemu eduosia ne ekyiripɔ nsia(60.06%) na ɛyɛ Roman Katɔlekfoɔ,9 937 853 yɛ Protestantfoɔ anaa asɛmpakafoɔ(ɔha mu nkyekyem eduonu-nnan ne ekyiripɔ nnwɔtwe),1 356 193 yɛ ahonhonsɛmdifoɔ(ɔha mu nkyekyemu mmiɛnsa ne ekyiripɔ eduonu-nkron), 444 968 yɛ Yehowa Adansefoɔ (ɔha mu nkyekyemu baako ne ekyiripɔ nnwɔtwe),153 564 yɛ Budhafoɔ,141 553 yɛ Umbanda ne Candomblescists, 81 810 kɔ Brazillian Catholic Apostolic Church,70 856 yɛ New Eastern Religiousfoɔ , 65 556 yɛ Mormonfoɔ, 51 050 yɛ Yudafoɔ,31 618 yɛ Ortodɔks Akristofoɔ, 20 375 yɛ abosonsomfoɔ, 14 778 yɛ Nkramofoɔ,4 591 yɛ tetesomfoɔ ne Hindufoɔ 1 822.\nBaabi a minyaa mmoa firiiɛ[sesa]\n↑ 10.0 10.1 https://theculturetrip.com/south-america/brazil/articles/the-tupi-language-and-its-influence-on-brazilian-portuguese/\nYɛ yi fii "https://tw.wikipedia.org/w/index.php?title=São_Paulo&oldid=75184"\nNsesae ba kratafa yi so da 9 Ɔbɛnem 2022, mmere 17:12.